text:
Antoine Lavoisier
Antoine-Laurent Lavoisier (Parigi 1743 - 1794), sciençiato.
Lavoisier (Louvre)
Dæti personâli
Mòrte: 1794
Âtre informaçioìn
Vìtta[modìfica | modìfica wikitèsto]
Figgio de 'n notto avocáto parigin, o fu indriçao da-o poæ verso i studdi giuridichi. O no trascurò tuttavia e sciençe e o seguì di corsci de matematica e de fixica, de botanica (co-o B. de Jussieu) e de chimica (co-o Guillaume-François Rouelle). Into 1767 o l'acompagnò o geologo J.-É. Guettard inte 'n viægio d'esploraçion inte l'est da França, conlaborando coscì a-a realizzaçion da primma mappa geologica de França. Un so travaggio in sce-o megio mettodo pe inluminâ e stradde o fu premiao da l'Académie royale des sciences de Parigi, da quæ o divegne membro into 1768. Into mæximo anno o l'intrò a fâ parte da Ferme ch'a l'aveiva, da-o governo françeize, l'apâto da recugeita de imposte e de tasce.
I so primmi loei scientifichi riguardon l'idraolica, l'idrometria e a meteorologia, ma into 1770 o vozette a so atençion a 'n annoso problema chimmico: a (presonta) transmutaçion de l'ægoa in tæra. Adotando un seveo aproccio quantitativo - ch'o rivela a so fiduccia inti strumenti de mezua e l'utilizzaçion impliçita da lezze de conservaçion da mateia - Lavoisier o dimostrò che l'ægoa a no se convertiva in tæra. O problema di elementi chimichi o fu aloa posto a-o centro da so riflescion e da so indagine fixico-chimica. Scin da-i exordi da so carea Lavoisier o vègne consapeive che-a scoverta do S. Hales (1727) da combinabilitæ chimica de l'aia a l'ea un avegnimento coscì nœuvo da impoñe a necescitæ de rivedde tutte e conceçioin chimiche scin a aloa açettæ.
O 1772 o fu un anno cruxâ inte so riçerche: o l'effettuò di esperimenti con di aparati pnœümattichi e, o 1° de novenbre, o depoxitò presso l'Académie un prico ciuzo into quæ o l'anonçiava che i fenommeni da combustion do sorfano e do fosforo e da caçinaçion di metalli ean dovui a-a fissaçion d'aia e che quindi quest'urtima a l'ea a caosa de l'aomento in peiso di produti rispetto a-i reagenti de partença. E so concruxoin aparivan decisamente everscive rispetto a-e conceçioin flogisteghe açettæ a quello tempo. A-o prinçippio do 1773 o Lavoisier, vegnûo a conoscença de scoverte ingreixi in sce-e diferente aie (gas), o l'intrapreize un scistematico esamme crittico de conceçioin notte in sce l'argomento, spinto da l'exigença de 'na so veificaçion.
Into zenâ do 1774 o pubbricò un volumme de Opuscules physiques et chimiques e into novenbre do mæximo anno o lesse a l'Académie una Mémoire sur la calcination des métaux dans les vaisseaux fermés, inta quæ o confermava che l'aomento in peiso di metalli sottoposti a caçinaçion inte di reçipienti seræ o no derivava da-a mateia do fœugo ma da-a combinaçion de l'aia, serâ into reçipiente, co-i metalli. Inta Mémoire o Lavoisier o no specificava o tipo de gas responsabile da caçinaçion, ma into 1775 o ciarì che l'aia fissa (CO2) do J. Black a l'ea 'n composto e che l'aia capaxe de fissâse inti metalli e inti corpi sottoposti a combustion a l'ea un'aia eminentemente respiabile. Tra o 1775 e o 1777 o l'anonçiò, in despæge Mémoires, che l'aia atmosferica a l'ea 'na mescciua de gas, constituia prinçipalmente da 'n'aia eminentemente respiabile (oscigeno) e da 'na mofeta atmosfeica (azoto).
Coscì o Lavoisier o poette concludde che i procesci de caçinaçion, combustion e respiaçion ean dovui a-a fissaçion de l'oscigeno de l'aia e no a-a sciortia de flogisto. Contempoaniamente a queste riçerche o Lavoisier o se dedicò a-o studdio da compoxiçion di accidi. Avendo osservao che i acidi do sorfo e do fosforo ean produti da-a combinaçion de l'aia eminentemente respirabile o consciderò quest'aia o principe oxygine, o prinçipio generatô di acidi. O Lavoisier o zonse a-a concruxon che tutti i acidi risurtavan constituii da di elementi specifichi (sorfo, azoto, fosforo, carbonio, ecc.), da 'n prinçipio oscigeno e da l'ægoa fornindo, pe-a primma votta inta stoia da chimica, un ciæo modello fondao in sce-a compoxiçion de sostançe ch'o l'aiva comme fulcro l'oscigeno.
A partî da-o 1776 Lavoisier o visse e o l'œuviò presso l'Arsenal de Parigi co l'incarego de sovrintende a-a produçion da povie da sparo e a-a riçerca de fonte naturæ do sânîtro. Into so laoeio presso l' Arsenal o se dedicò a-o studdio scistematico (co-a collaboraçion do P.-S. de Laplace) do fœugo, ch'o l'aprodò a-o concetto de "fluido igneo" ò "calorico". Pe-o Lavoisier tutti i fenommeni termichi ean dovui a 'na sostança ignea, sottî, imponderabile ch'a l'ea boña a existe segge libera inte l'atmosfea segge combinâ inti corpi. I cangiamenti de stæto di corpi ean dovui a 'na maggiô ò minô quantitæ de fluido igneo combinao. A conceçion lavoisieriaña do calorico a l'aveiva una forma quantitativa (o Lavoisier e o Laplace apronton un calorimetro a giaçça pe mezuâ i caloî specifichi) e a l'ea caratterizzâ, a livello epistemologico, da 'n forte strumentalismo. I loei do Lavoisier e do Laplace in sce-o calô costituin perçò a dæta de nascita da termochimica.
A-o prinçippio di anni ottantao Lavoisier, co-a conlaboaçion primma do Laplace e da pœu do J.-B. Meusnier de la Place, o començò a compî di esperimenti d'anallixi e scintexi de l'ægoa e o dimostrò che l'ægoa a l'ea 'na sostança composta. A-o contraio do H. Cavendish, ch'o l'aveiva effettoao di esperimenti scimili, o chimico françeize o l'afermò con ciæça che l'ægoa a l'ea o risurtao da combinaçion, in proporçioin definie, d'idrogeno e d'oscigeno. Forte de questa urteriô scoverta ch'a s'inseiva perfettamente into nœuvo quaddro interpretativo di fenommeni chimichi, o lesse into 1785 a l' Académie e Réflexions sur le phlogistique, veo spartiægoe inta stoia da chimica, inte quæ o l'ataccava frontâmènte e dotriñe basæ in sce-o flogisto. Co-a conlaboraçion di chimichi L.-B. Guyton de Morveau, C.-L. Berthollet e A.-F. Fourcroy - che s'ean convertii a-a chimie nouvelle - o Lavoisier o pubbricò into 1787 a Méthode de nommenclature chimique, ch'a conten una radicâ e scistematica riforma do lenguaggio chimico. A Méthode a l'introdusse a primma nomenclatua chimica scistematica e a segnò a scomparsa di vegi e fantaxioxi nommi: di termi comme oscigeno, azoto, carbonio, idrogeno, ecc., i suffisci -oso e -ico pe-i acidi, -ito e -ato pe-e sæ trœuvan chì a so primma formulaçion. Into 1789 o pubbricò o Traité élémentaire de chimie, un di gren scriti da sciença ocidentâ.
In quest'œuvia o Lavoisier o l'espose a so nœuva teoria antiflogistega, o dœuviò o nœuvo lenguaggio chimico e o l'inlustrò e so conceçioin in sce-a sciença e in sce-o lenguaggio, basæ in sce-a filosofia do E.-B. Condillac. Into trattao se ritrœuva a formulaçion espliçita da lezze da conservaçion da mateia e una nœuva conceçion di elementi chimichi. E novitæ inta conceçion do Lavoisier son da riçercâ no tanto inta definiçion de elemento quanto into refúo de determinâ a prioî i elementi chimichi di còrpi: solo i esperiençe concrete, sostègne o Lavoisier, pœuan indicâ con precixon e sostançe elementæ o numero de quæ pertanto o pœu variâ co-o progresso di metodi de indagine. Inoltre o stabilì che i elementi constituiscian l'invariante de transformaçioin chimiche durante e quæ, de fæto, a qualitæ e a quantitæ di elementi a se conserva. O Lavoisier o deliniò into gio de pochi anni una nœuva inmaggine da sciença chimica, inteisa comme construçion teorica rigooza, verificâ da de morteprixe esperiençe e caratterizzâ da 'n lenguaggio specifico. L'œuvia do Lavoisier a portò a l'avento de 'na vea e proppia "rivoluçion chimica" e o so Traité élémentaire o l'ebbe un'influença enorme in sce-a chimica, paragonabile a quella eserçitâ in sce-a fixica da-i Principia mathematica de l'Isaac Newton.
O Lavoisier o l'aveiva una strazordenaia capaçitæ de lavô. O s'ocupò, otra che de fixica, de chimica e de sciença in gennere (o fu, tra l'atro, o fondatô di Annales de chimie e o riformatô, into 1785, de l'Académie), d'economia politica (o l'apartegniva a-a corente fixiocrattega), d'agronomia (da-o 1778 o l'installò una fattoia sperimentâ vexin a Blois), de politica fiscâ e finançiaia, de tecnologia, de instruçion pubbrica e de riforme into campo sanitaio, uspiæo e de l'ascistença a-i povei. A-o prinçippio do 1788 o començò a ocupâse de chimica fixiologica co-o A. Seguin, ma o scciœuppo da rivoluçion e e vexende politiche ghe consentin de completâ solo che doe memoie dedicæ rispettivamente a-a transpiaçion e a-a respiaçion animâ, di contributi importanti a-a nascente chimica fixiologica. Pù essendo un faotô de l'introduçion de riforme into scistema politico françeize, o Lavoisier o divègne sempre ciu ogetto d'atacchi da parte do J.-P. Marat e di giacobin in quanto accademico e fonçionaio de primmo cian de l'ancien régime.
O so prestiggio scientiffico o no gh'evitò a ghiggiottiña into 1794.
Conligaménti esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Antoine Lavoisier


c: text/html

text:
Amsterdam
Amsterdam a l'è a capitâ di Paixi Basci.
Descriçion e stöia[modìfica | modìfica wikitèsto]
A l'è stæta fondâ into sécolo XII comme vilàggio picìn de pescoéi, però anchêu a l'è a ciû grande çittæ do pàize e 'n gran çentro commerciâ e coltûrâ a livello internaçionâ.
Con 'na popolassion de çirca 841.000 abitanti e çirca 2,4 millioîn inte l'area metropolitann-a (2014), Amsterdam a fa pârte do gran nûccleo ûrban olandeize dïto Randstad (insemme a-e çittæ de L'Aja e Rotterdam), c'o g'ha ciû de 6,5 millioîn d'abitanti e o forma ûnn-a de ciû gren zöne popolæ d'Euròpa.
O sêu çentro stòrico o l'è ascì ûn di ciû grendi d'Euròpa, co-i famoxi canæ. Gh'è anche o sestê a lûxe rosse, dove se prattica a prostitûçion, legalizâ inta quella pârte, e gh'è 'n sestê gay e o coscidïto Homomonument, c'o l'aregorda a mòrte de çinquantamilla òmosessuâli inta Segonda Guæra Mondiâ.
A l'è conosciûa pe-a sêu tolleransa e diverscitæ, o sêu liberaliximo, e a "mente averta" da sêu popolassion.
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Amsterdam

robotstxt: allowed

filter: keep


text:
Lengoistega
A lengoìstica a l'è o stùdio scentìfico di lengoàggi[1]. A conprénde l'anàlixi de ògni caraterìstica do lengoàggio, inclûzi i métodi dêuviæ inti sò stùddi e pi-â sò modelaçión.
E àree tradiçionâli de l'anàlixi lengoìstica sòn fonética, fonologîa, morfologîa, scintàsci, semantìca e pragmatìca[2]. Ciaschedùnn-a de 'ste àree chi a se òcupa ciù ò mêno de 'n di fenòmeni che se pêuan riscontrâ inti scistêma lengoìstichi umâni: i soîn (e i gèsti, into câxo de léngoe di ségni), unitæ mìnime (paròlle, morfêmi), frâzi, scignificâti e ûzo. A lengoìstica dónca a studia quésti fenòmeni in mòddi divèrsci e sòtta vàrie prospetîve.
A lengoìstica teòrica, ch'a inclùdde a tradiçionâle lengoìstica descritîva, a se òcupa de costroî i modélli de quésti scistêmi, de sò pàrte (ontologîe) e da sò conbinatoîa. A psicolengoìstica a costroìsce e teorîe in sce l'elaboraçión e a produçión de tùtti 'sti fenòmeni chi. Quésti fenòmeni pêuan êse studiæ in mòddo sincronìco ò diacronìco (atravèrso a stöia), in monolìngoe e poliglòtti, in figeu ò grànde, cómme eleménti òtegnûi òpû statisticaménte, còmme ògètti astræti ò cómme strutûe cognitîve interiorizæ, dêuviàndo tèsti (corpora) ò con l'elicitaçión sperimentâle, arecheuggéndo dæti mecanicaménte, co-o travàggio in sciô cànpo, ò con métodi de giudìçio introspetîvo. A lengoìstica conputaçionâle a l'inplementa di costrûti teòrichi pe analizâ ò prodûe 'n lengoàggio naturâle ò òmòloghi. A neorolengoìstica a studia i fenòmeni lengoìstichi atravèrso di esperiménti in scê rispòste neorâli da çervélla a di stìmoli lengoìstichi.
A lengoìstica a l'è streitaménte ligâ a âtre disciplìnn-e cómme a filozofîa do lengoàggio, a stilistìca e a retòrica, a semiotìca, a lescicografîa e a traduçión.
Ràmmi da lengoìstica[modìfica | modìfica wikitèsto]
Variêtæ lengoìstiche[modìfica | modìfica wikitèsto]
I lengoàggi coêxìstan co-în ànpio continuum de convençionalizaçión, ch'o pòrta a de divixoîn sfocæ tra concètti cómme quélli de dialétti e de léngoe. E léngoe pêuan subî di cangiaménti intèrni i quæ portan a-o svilùppo de sotovariêtæ cómme regìstri lengoìstichi, acénti e dialétti. Scimilménte, e léngoe pêuan subî di cangiaménti aprêuvo a-o contàtto con parlànti de âtre léngoe, con nêuve variêtæ de léngoe che pêuan nàsce da quéste scitoaçioîn de contàtto atravèrso o procèsso de génezi do lengoàggio.
Variêtæ de contàtto[modìfica | modìfica wikitèsto]
E variêtæ de contàtto cómme i pidgin e i créoli són de variêtæ lengoìstiche che de spésso se són creæ in de scitoaçioîn de contàtto prolongòu tra de comunitæ che parlan de léngoe diferénti. I pidgin són de variêtæ lengoìstiche da-a convençionalizaçión limitâ e inti quæ a comunicaçión a l'è trasmìssa atravèrso de gramàtiche senplificæ che pêuan vegnî co-o ténpo ciù articolæ, co-a continoaçión do contàtto lengoìstico. E léngoe créole són de variêtæ lengoìstiche scìmili a-i pidgin ma che àn 'na mêgio convençionalizaçión e stabilitæ. De manimàn che e nêuve generaçioîn crescan in de scitoaçioîn de contàtto, o l'è poscìbile che inpréndan 'n pidgin locâle cómme léngoa moæ. Atravèrso quésto procèsso de acquixiçión e trasmisción, nêuve caraterìstiche gramaticâli e eleménti lescicâli vêgnan creæ pe colmâ i gàrbi lengoìstichi, trasformàndo coscì o pidgin inte 'n lengoàggio conplêto.
Però, no tùtte e scitoaçioîn de contàtto lengoìstico àn portòu a-o svilùppo de 'n pidgin ò créolo, fæto ch'o l'à portòu i riçercatoî a studiâ e caraterìstiche de scitoaçioîn de contàtto che favorìscan o svilùppo de quésti tîpi de variêtæ. De spésso quéste variêtæ se són svilupæ a partî da de scitoaçioîn de colonizaçión e sfrutaménto, inte quæ i squilìbri de potêre evitan a-i grùppi de contàtto de inprénde a léngoa de l'âtro, ma a ògni mòddo o suscìste 'n contàtto ch’o dûa pe 'n çérto ténpo. A léngoa sogiogâ inte relaçioîn de potêre a l'è a léngoa de substratum, méntre quélla dominànte a l'è o superstratum. De spésso e paròlle e o léscico de 'na variêtæ de contàtto vêgna da-o superstratum, ch'o diventa coscì o lescificatô, méntre e strutûe gramaticâli vêgnan da-o substratum, scibén che gh'è vàrie eceçioîn[3].
Dialétti[modìfica | modìfica wikitèsto]
In dialétto a l'è 'na variêtæ de lengoàggio ch'a l'è caraterìstica de 'n particolâ grùppo tra-i parlànti de 'na léngoa[4]. E persónn-e into grùppo ch'o l'arechéugge i parlànti de 'n dialétto són de sòlito ligæ l'unn-a e l'âtra da 'n'identitæ sociâle comùn. Quésto fæto o l'è a diferénsa prinçipâ tra 'n dialétto e 'n regìstro ò 'n discórso, dæto che inte 'sti doî câxi chi l'identitæ colturâle a no l'à 'n ròllo inportànte. I dialétti són de variêtæ lengoìstiche che àn de pròpie régole gramaticâli e fonologìche, caraterìstiche lengoìstiche e stilìstiche, ma no l'àn riçevûo o status ofiçiâ de léngoe; riconosciménto che de spésso o l'è ligòu ciù a de raxoîn polìtiche e sociâli ciufîto che lengoìstiche. Âtre vòtte i dialétti rèstan emarginæ, in particolâ quànde són asociæ a di grùppi sociâli emarginæ ànche lô[5]. A diferenzaçión tra-i dialetti e, de consegoénsa, de léngoe ascì, a l'è bazâ in sce l'ûzo de régole gramaticâli, régole scintàtiche e caraterìstiche stilìstiche, de vòtte sénsa fâ riferiménto a l'ûzo lescicâle ò a-o vocabolâio. Scitoaçión ch'a l'è bén bén riasónta into mòddo de dî "'na léngoa a l'è 'n dialétto co-în ezèrcito e 'na marìnn-a", atriboîo a-o lengoìsta Max Weinreich.
Léngoa stàndard[modìfica | modìfica wikitèsto]
Quànde 'n dialétto o l'è abàsta docomentòu atravèrso a descriçión lengoìstica da sò gramàtica, ch'a l'è emèrsa pe mêzo de lézze consensoâli a l'intèrno da sò comunitæ, a l'òtegnî o riconosciménto polìtico e naçionâle atravèrso e polìtiche adotæ da 'n pàize ò 'na región. Quésto o l'è o stàdio into quæ 'n lengoàggio o l'è conscideròu 'na variêtæ stàndard, ò sæ unn-a e quæ lézze gramaticâli se són òua stabilizæ a partî da-o consénso di parteçipànti a 'na comunitæ lengoìstica, dòppo 'na suficénte evoluçión, inprovizaçión, coreçión e créscita. A léngoa ingléize, coscì cómme, fòscia, quélla françéize ascì, pêuan êse di ezénpi de léngoe che són arivæ progresivaménte a 'n stàdio into quæ o se dî che séggian diventæ de variêtæ stàndard.
Relativitæ[modìfica | modìfica wikitèsto]
Cómme ricostroîo da-a popolâre ipòtexi de Sapir-Whorf (ò ipòtexi da relativitæ lengoìstica), i relativìsti créddan che a strutûa de 'na çérta léngoa a l'è in gràddo de infloensâ i modélli cognitîvi atravèrso i quæ 'na persónn-a a fórma a pròpia vixón do móndo. I universalìsti créddan che gh'è di pónti in comùn tra-a perceçión umâna dónde a gh'è a capaçitæ de lengoàggio, méntre i relativìsti creddàn che quésta a càngia da léngoa a léngoa, e adreitûa da persónn-a a persónn-a. Méntre l'ipòtexi de Spir-Whorf a l'è 'n'elaboraçión de 'sta idêa chi, segóndo quànte esprèsso inte publicaçioîn di lengoìsti americhén Edward Sapir e Benjamin Lee Whorf, o sò nómme o l'è stæto decîzo da l'aliêvo de Sapir, Harry Hoijer. Ànche o lengoìsta tedésco do XIX sécolo Leo Weisgerber o l'à scrîto vàrie publicaçioîn in sciô têma da teorîa da relativitæ lengoìstica. I relativìsti supòrtan o câxo da diferenzaçión a-o livéllo da cogniçión e inti domìni semàntichi. L'emèrge da lengoìstica cognitîva inti ànni '80 o l'à ravivòu l'interèsse inta relativitæ lengoìstica ascì. Pensatoî cómme George Lakoff àn sostegnûo che o lengoàggio o riflètte e diferénti metàfore colturâli méntre i scrîti do filòzofo do lengoàggio françéize Jacques Derrida, spécce quélli in sciâ decostruçión[7], són stæti vìsti cómme streitaménte asociæ a-o moviménto relativìsta inta lengoìstica, raxón pi-â quæ són stæti forteménte criticæ dòppo a sò mòrte[8].
Strutûe[modìfica | modìfica wikitèsto]
E strutûe lengoìstiche són de cóbie de scignificâto e fórma. Ògni particolâ abinaménto de scignificâto e fórma o l'è 'n coscì dîto ségno de Saussure. Prezénpio o scignificâto da paròlla "gàtto" o l'è raprezentòu inte tùtto o móndo da 'na grànde variêtæ de modélli sonöri (inti lengoàggi òrâli), moviménti de mén e da fàccia (inti lengoàggi di ségni) e scìnboli scrîti (inti lengoàggi scrîti). I modélli lengoìstichi àn dimostròu a pròpia inportànsa into cànpo de l'ingegnerîa da conoscénsa, spécce co-a quantitæ de dæti disponìbile che a-a giornâ d'ancheu a l'è asæ ciù grànde.
I lengoìsti che se concentran in sciâ strutûa tentan de conprénde e régole relatîve a l'ûzo de 'na léngoa che són conosciûe da quélli de léngoa moæ, ànche se no tùtte e vòtte in mòddo coscénte. Tùtte e strutûe lengoìstiche pêuan êse sconpòste in di conponénti mìnimi che vêgnan conbinæ segóndo de régole da-o subcònscio, in sce ciù livélli de anàlixi. Pe fâ 'n ezénpio o se pêu pigiâ a paròlla ingléize pe dî dêximo, ò sæ "tenth" in sce doî divèrsci livélli de anàlixi. A-o livéllo da strutûa intèrna da paròlla, ò sæ da morfologîa, a paròlla "tenth" a l'è conpòsta da 'na fórma lengoìstica ch'a l'indica 'n nùmero e 'n'âtra ch'a l'indica l'òrdinalitæ. A régola ch'a decìdde a conbinaçión de 'ste dôe fórme chi a l'aseghîa che l'indicatô de l'òrdinalitæ "th" o segoe o nùmero "ten", dêxe. A-o livéllo da strutûa do són, ò sæ da fonologîa, l'anàlixi struturâle a fa védde cómme o són da "n" in "tenth" o l'è despægio da quéllo ch'o l'à in "ten". Scibén che a ciù pàrte di parlànti ingléizi a l'è a conoscénsa de régole che govèrnan a strutûa intèrna di doî tòcchi da paròlla "tenth", ciù de ræo conoscian a régola ch'a govèrna a sò strutûa de són. I lengoìsti che fan di stùddi focalizæ prinçipalménte in sciâ strutûa trêuvan e anàlizan e régole cómme quéste, che govèrnan o mòddo into quæ quélli de léngoa moæ l'adêuvian a pròpia léngoa.
Gramàtica[modìfica | modìfica wikitèsto]
A gramàtica a l'è 'n scistêma de régole che govèrnan a produçión e l'ûzo di enunciæ inte 'na çérta léngoa. 'Ste régole chi se aplican ségge a-i soîn[9] che a-i scignificâti e inclùddan di sotogrùppi di conponénti de régole, cómme quélle relatîve a-a fonologîa (l'òrganizaçión di scistêmi sonöri fonètichi), a-a morfologîa (a formaçión e a conpoxiçión de paròlle) e a-a scintàsci (a formaçión e a conpoxiçión de frâzi e di perîodi)[10]. I modèrni scistêmi pe l'anàlixi di prinçìppi da gramàtica inclùddan a lengoìstica struturâle e fonçionâle e a gramàtica generatîva[11].
Àree de stùdio rigoàrdo a l'anàlixi da gramàtica de 'n lengoàggio són:
- Fonètica: a l'è o stùdio de propiêtæ fìxiche da produçión e da perceçión do són da vôxe, aprofondéndo e sò propiêtæ acùstiche e articolatöie.
- Fonologîa: a l'è o stùdio di soîn cómme eleménti astræti inta ménte de l'interlocutô che distìngoan i scignificâti (fonêmi).
- Morfologîa: a l'è o stùdio di morfêmi, ò sæ de strûtue intèrne da paròlla e de cómme pêuan êse modificæ.
- Scintàsci: a l'è o stùdio di mòddi de conbinaçión de paròlle a formâ de frâzi e di perîodi gramaticâli.
- Semantìca: a l'è o stùdio di eleménti gramaticâli e lescicâli do scignificâto[12].
- Pragmatìca: a l'è o stùdio de cómme i enunciæ són dêuviæ inti àtti lengoìstichi e do ròllo ricovèrto da-o contèsto anbientâle e da conoscénsa no lengoìstica inta trasmisción do scignificâto[12].
- Anàlixi do discórso: a l'è o stùdio do lengoàggio dêuviòu inti tèsti (òrâli, scrîti ò gestoâli).
- Stilistìca: a l'è o stùdio di fatoî lengoìstichi (retòrica, diçión e evidensaçión) che méttan 'n discórso into sò contèsto.
- Semiotìca: a l'è o stùdio di ségni e di sò procèssi (semiôxi), indicaçioîn, dezignaçioîn, somegiànse, analogîe, metàfore, scinbolìsmi, scignificâti e comunicaçioîn.
Discórso[modìfica | modìfica wikitèsto]
O discórso o l'è o lengoàggio intéizo cómme pràtica sociâle[13] e o l'è 'n concètto articolòu in sce ciù livélli. Cómme pràtica sociâle, o discórso o l'incàrna vàrie ideologîe atravèrso i tèsti scrîti e parlæ. L'anàlixi do discórso a pêu defæti ezaminâ ò espónn-e quéste ideologîe. O discórso o l'infloénsa o génere, o quæ o vêgne çernûo in rispòsta a-e diferénti scitoaçioîn e a-a fìn, a livéllo mìcro, o discórso o l'infloénsa o lengoàggio intéizo cómme tèsto (parlòu o scrîto) a livéllo fonologìco ò léscico-gramaticâle. Gramàtica e discórso són colegæ fra de lô cómme pàrte de 'n scistêma[14]. 'N çérto discórso o diventa 'na variêtæ lengoìstica quànde o l'è dêuviòu inte quésto mòddo pe 'na raxón particolâ, e o saiâ dónca ciamòu regìstro[15]. Pêuan êse prezénti ànche de azónte lescicâli, de nêuve paròlle, che l'incomensan a êse dêuviæ atravèrso l'esperiénsa da comunitæ de persónn-e che àn 'n çérto ànbito de specializaçión. I regìstri e i discórsi se diferençian dónca pe l'ûzo do vocabolâio e, de vòtte, pe quéllo do stîle ascì. Prezénpio, e persónn-e che travàggian inta mêxìnn-a pêuan dêuviâ inte sò comunicaçioîn da terminologîa da mêghi, pàrte do coscì dîto "discórso mêgo".
Léscico[modìfica | modìfica wikitèsto]
O léscico o l'è 'n catàlogo de paròlle e tèrmini conosciûi da 'n parlànte. O l'è formòu da-e paròlle e da-i morfêmi lighæ, i quæ són de pàrte de paròlle che no pêuan stâ da sôle, cómme i afìsci. In çérte anàlixi són conscideræ pàrte do léscico ànche e paròlle conpòste, çérte clàsse de esprescioîn tìpiche e âtre colocaçioîn. I diçionâi raprezentan di tentatîvi de elencâ, in órdine arfabético, o léscico de 'na çérta léngoa; de sòlito, a ògni mòddo, i morfêmi lighæ no són chi inclûzi. A lescicografîa, streitaménte ligâ a-o domìnio da semantìca, a l'è a scénsa da mapatûa de paròlle inte 'n'enciclopedîa ò 'n diçionâio. A creaçión e l'azónta de nêuve paròlle into léscico a l'è ciamâ coniaçión ò neologizaçión[16], co-e nêuve paròlle che són ciamæ neologìsmi.
A l'è 'na credénsa difûza quélla de consciderâ che a capaçitæ d'esprìmise de 'n parlànte de 'na çérta léngoa a sta inta quantitæ de paròlle prezénti into sò léscico méntre, in realtæ, quésta supoxiçión pe-i lengoìsti a l'è fâsa. Segóndo vàrri studiôzi, a capaçitæ de dêuvia 'na léngoa a sta sorviatùtto inta conoscénsa da gramàtica, colegâ dónca a-a conpeténsa lengoìstica ciufîto che a-a créscita do vocabolâio. Ànche 'n léscico asæ picìn o l'è defæti in gràddo de prodûe 'n nùmero infinîo de frâze.
Stîle[modìfica | modìfica wikitèsto]
A stilistìca a l'inclùdde ànche o stùdio do discórso scrîto, firmòu ò parlòu da divèrse comunitæ lengoìstiche, géneri e formâti editoriâli ò naratîvi inti mézzi de comunicaçión de màssa[17]. Quésto o l'inplica o stùdio e l'interpretaçión di tèsti pe analizâ e caraterìstiche stilistìche do lengoàggio e do tón. L'anàlixi stilistìca a conporta l'anàlixi da descriçión de particolæ dialétti e regìstri dêuviæ da-e comunitæ lengoìstiche. E caraterìstiche stilistìche inclùddan retòrica[18], diçión, acénti, sàtira, ironîa, diàlogo e âtre fórme de variaçioîn fonètiche. L'anàlixi stilistìca a pêu inclùdde ànche o stùdio do lengoàggio inte òpere canòniche de letiatûa, naratîva popolâre, notìçie, publicitæ e âtre fórme de comunicaçión inta coltûa popolâre ascì. De sòlito o l'è vìsto cómme 'na variaçión inta comunicaçión ch'a càngia da parlànte a parlànte e da comunitæ a comunitæ. In brêve, a stilistìca a l'è l'interpretaçión do tèsto.
Inti ànni '60 o Jacques Derrida, prezénpio, o distìngoe ànche tra paròlla e scrîtûa, proponéndo che a léngoa scrîta a ségge studiâ cómme mézzo de comunicaçión lengoìstica in lê[19]. A paleografîa a l'è dónca a disciplìnn-a ch'a stùdia l'evoluçión de fórme scrîte do lengoàggio, cómme ségni e scìnboli[20]. O stùdio formâle do lengoàggio o l'à portòu ànche a-a créscita de çérti cànpi cómme a psicolengoìstica, ch'a l'esplóra a raprezentaçión e a fonçión do lengoàggio inta ménte; a neurolengoìstica, ch'a stùdia l'elaboraçión do lengoàggio into çervello; a biolengoìstica, ch'a stùdia a biologîa e l'evoluçión do lengoàggio; e l'acquixiçión do lengoàggio, ch'a stùdia cómme i banbìn e i ciù gréndi inpréndan a conoscénsa de 'na o ciù léngoe.
Procêde[modìfica | modìfica wikitèsto]
Metodologîa[modìfica | modìfica wikitèsto]
Stöia[modìfica | modìfica wikitèsto]
Àree de riçèrca[modìfica | modìfica wikitèsto]
Nòtte[modìfica | modìfica wikitèsto]
- ↑ (EN) Michael Halliday, On Language and Linguistics, A&C Black, 2006, p. VII, ISBN 0-826-48824-2.
- ↑ (EN) Adrian Akmajian, Ann K. Farmer, Lee Bickmore, Richard A. Demers e Robert M. Harnish, Linguistics: An Introduction to Language and Communication, 7ª ed., MIT Press, 2017, ISBN 0-262-53326-X.
- ↑ (EN) Rachel Selbach, The superstrate is not always the lexifier: Lingua Franca in the Barbary Coast 1530 - 1830, in Susanne Michaelis, Roots of creole structures: Weighing the contribution of substrates and superstrates, Creole Language Library, vol. 33, John Benjamins Publishing, 2008, ISBN 90-27-28996-4.
- ↑ (EN) Help - OED, in sce public.oed.com. URL consultòu o 7 òtôbre 2021.
- ↑ (EN) Rosina Lippi-Green, English with an Accent: Language, Ideology, and Discrimination in the United States, Psychology Press, 1997, ISBN 0-415-11476-4.
- ↑ (EN) Peter Trudgill, Dialects, 2ª ed., Florence (KY), Routledge, 2012, ISBN 1-134-29235-X.
- ↑ (EN) Jacques Derrida, Writing and difference, Chicago, University of Chicago Press, 1978.
- ↑ (EN) Richard Lea, Relative thinking, in sce theguardian.com, 18 novénbre 2014. URL consultòu o 7 òtôbre 2021.
- ↑ Tùtte e nòtte inte 'sto artìcolo chi in sciô stùdio di soîn pêuan riferîse ségge a-i ségni fæti co-e màn che no dêuviæ inte léngoe di ségni.
- ↑ (EN) Adrian Akmajian, Ann K. Farmer, Lee Bickmore, Richard A. Demers, Robert M. Harnish, Linguistics: An Introduction to Language and Communication, 7ª ed., MIT Press, 2017, ISBN 0-262-53326-X.
- ↑ (EN) Andrew Carnie, Syntax: A Generative Introduction, 4ª ed., John Wiley & Sons, 2021, ISBN 1-119-56923-0.
- ↑ 12,0 12,1 (EN) Gennaro Chierchia e Sally McConnell-Ginet, Meaning and Grammar: An Introduction to Semantics, 2ª ed., MIT Press, 2000, ISBN 0-262-53164-X.
- ↑ (EN) Mike Baynham, Literacy practices: Investigating literacy in social contexts, Lóndra, Longman, 1995.
- ↑ (EN) Mira Ariel, Discourse, grammar, discourse (abstract), in Discourse Studies, vol. 11, n. 1, frevâ 2009, pp. 5-36.
- ↑ (EN) Helen Leckie-Tarry, Language and Context, A&C Black, 1995, p. 6, ISBN 0-567-56057-0.
- ↑ (EN) Ghil'ad Zuckermann, Language Contact and Lexical Enrichment in Israeli Hebrew, Springer, 2003, ISBN 1-403-93869-5.
- ↑ (EN) Joybrato Mukherjee, Stylistics (PDF), in sce uni-giessen.de. URL consultòu o 16 òtôbre 2021 (archiviòu da l'url òriginâle o 4 òtôbre 2013).
- ↑ (EN) Ivor Armstrong Richards, The Philosophy of Rhetoric, Oxford University Press, 1936.
- ↑ (EN) Jacques Derrida, Writing and Difference, University of Chicago Press, 2021, ISBN 0-226-81607-9.
- ↑ (EN) Elmer H. Antonsen, Runes and Germanic Linguistics, Walter de Gruyter, 2011, ISBN 3-110-88552-2.
Vôxe corelæ[modìfica | modìfica wikitèsto]
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Lengoistega
Colegaménti estèrni[modìfica | modìfica wikitèsto]
- (EN) Linguistics, in sce britannica.com. URL consultòu o 18 agòsto 2021.


text:
Annô lüxe
L'annô lüxe (al) o l' è unn' unitæ de mezüa da lunghessa, definia come a distansa percôrsa dä radiasiôn elettromagnetica, e dônca anche dä lüxe, in t'ô vöô in te l' intervallo de un anno sciderale.
L' annô lüxe o l' è comunemente dövioô in astronomia pe esprimme e distanse da a Tæra a i oggetti celesti föa dô Scistema Sôlare, o e distanse fra i mæximi oggetti, cioè pe distanse in sce scala galattica. Un' atra unitæ dô stessô ôrdine de grandessa spesso döviä dai astronomi a l 'è ô parsec, che ô corrisponde a circa 3,26 anni lüxe. A definisiôn de annô lüxe dæta dall' Uniôn Astronomica Internasiônale a l' è: "A distansa che un fotôn ô percôrre in t'ô spaziô vöô in assensa de campô gravitaçiônale o de campô magneticô in te un annô giulianô".[1] L'annô giuliano ô l' ha unna durata de 365,25 giôrni, mediamente de 86 400 segôndi ognidün (ä giôrnä de ancö, viamenti, de quarche milleximô de segôndô ciù lunghi), pari in totale a 31 557 600 segôndi .[2] Sciccôme a velôcitæ da lüxe in tô vöô (c) a l' è pari a 299 792,458 chilometri aô segôndô (km/s),[3] un annô lüxe ô corrispônde a 9 461 biliôin de chilometri:
cômme a dï circa 9 461 miliardi de chilometri o circa 63 241 votte a distanza fra a Tæra e ô Sô (nota comme Unitæ Astronomica). L' annô lüxe ô l' è quindi unna distansa enôrme in sce scala umana.
Atre unitæ de mezüa de lunghessa accomunæ con l' annô lüxe sôn ô menütô lüxe, ô segôndô lüxe, e côscì via; se ottegnen cônsciderandô a distansa percôrsa dä lüxe in te unna çerta unitæ de tempô.
Aô contraiô, va cônscideroô che l'annô lüxe ô no l' è un'unitæ de mezüa dô tempô (né tantô menô da "quantitæ" de lüxe), pe quantô segge côrrettô dï che l'osservaçiôn diretta de un corpô celeste distante un çertô nümerô de anni lüxe ô ne môstra quellô corpô celeste comme ô l' ea ô stessô nümerô de anni fa e no in tô mômentô da sö osservasiön.
Esempi[modìfica | modìfica wikitèsto]
- A lüxe a l'impiega circa 1,28 segôndi pe compï a distansa che a separa a Tæra dä Lünna.
- In te unna scä de grandessa in ta quale a Tæra a l' avesse un diametrô de 1 cm, un annô lüxe o corrispôndieiva a unna distansa de 7 423,80 chilometri.
- A lüxe a l' impiega circa 8,33 menüti (8 min 19,8 s) per viaggiä daô Sô ä Tæra.
- Un'ôa lüxe a corrispônde a circa 1,08 miliardi de chilometri (circa a distansa tra ô Sô e Satürnô).
- Plutôn o l'è a circa 39 Unitæ Astronomiche dä Tæra, che côrrispônden a circa 5,24 ôe lüxe dä Tæra.
- A stella ciü vixinna ä Tæra (föa che ô Sô), Proxima Centauri, a dista 4,23 anni lüxe dä Tæra, che sôn circa 40.020,030 miliardi di km.
- Ô discô da nostra galassia, a Via Lattea, ô l'ha un diametrô de circa 100 000 anni lüxe.
- A galassia ciü vixinna, fra quelle de grandi dimensciôin[4], a galassia de Andromeda, a se tröva a unna distansa de 2 miliôin de anni lüxe circa.
- Ô quasar ciü vixin ä Tæra ( sigloô 3C 273 ) ô se tröva a circa 3 miliardi de anni lüxe.
- Ä velocitæ attuale de circa 61.000km/h a sônda Voyager I lanciä in tô 1977, a percôrriä a distansa de 1 annô lüxe in circa 17.700 anni.
- Se calcôla che ô Big Bang ô segge avvegnüô 13 820 000 000 de anni fa circa, e de cônseguensa l'Universo osservabile o l'ha un raggiô de 13 820 000 000 anni lüxe circa[5].
- Un annô lüxe o côrrispônde precisamente a 9.460.730.472.580.800 metri.
Note[modìfica | modìfica wikitèsto]
- ↑ http://www.iau.org/public_press/themes/measuring/ The IAU and astronomical units, editore: International Astronomical Union;
- ↑ IAU Recommendations concerning Units
- ↑ Astronomical Constants.
- ↑ Sensa contä a mexima Via Lattea, ugualmente de dimensciôin paragônabili a Andromeda.
- ↑ L'interpretaçiôn ciü accreditä pe evidenze osservative a prôpoxitô de çerti ammassi de galassie, tuttavia, a mostra valôi de distanze ciü grandi, superiôri a anni lüxe.


text:
Acceleratui de Partixelle
I acceleratui de partixelle sun de machine elettromagnetiche che riescian a fa cresce l'energia cinetica de partixelle elementari càreghe, che pöan ese elettruin, puxitruin (elettruin puxitivi), prutuin, antiprutuin e iuin de ogni tipu.
Descriçion[modìfica | modìfica wikitèsto]
Ghe da dî che inte queste macchine a relativitæ speciale du Albert Einstein a tröva a sö ciü següa applicasiun pratica. Infatti, au cresce dell'energia cinetica, a velusitæ de partixelle a cresce de menu perché a s'avvexinn-a a quella d'a lüxe sensa süperala, mentre a l'è a massa d'a partixella a cresce de lungu, cumme tipicu d'a relativitæ. Pe megiu capise, duviescimu definî ün po de formule. L'energia totale da partixella a l'è:
duve l'energia cinetica a l'è quella furnia dall'acceleratu, m0 a l'è a massa d'a partixella e c a l'è a velusitæ d'a lüxe. Emmu quindi u fattû de Lorentz
cun
duve v a l'è a velusitæ d'a partixella e avendo elaburou u tersu termine dell'equasiun (2).
U valure sempre ciü elevou dell’Energia cinetica che se vueiva razunse, u l'à cundisiunou l'evolusiun di acceleratuî. Infatti i primmi accelaratuî ean elettrostatici: partixelle quæxi ferme de càrega q subiscian l'effetto d'ünn-a differensa de putensiale o tensciun V e arrivan a ünn-a energia cinetica
In particolare, questa tensciun a vegne applicâ a dui elettrodi metallici, cun ün pertüsu intu mesu, che sun attraversæ da u fasciu de partixelle. A relasiun (4) a l'è multu impurtante perché, quande “q” u l’è pægiu da càrega elementare Coulomb, puemmu mesüâ l'energia in “Elettron-volt”, o eV, e i so multipli. Per esempiu, se ünn-a partixella ferma de càrega elementare, cumme u prutun o ün elettrun, “vedde” ün-na tensciun de mille volt, a so energia cinetica a sajâ de mille eV, o 1 keV; se a tensciun a l'è de ün miliun de volt, l'energia cinetica a sajâ de ün mega eV, o 1 MeV. E chi finiscian i acceleratui elettrostatici, perchè l'è impuscibile realizâ de tensciuin superiori a qualche miliun de volt. Infatti, ün-na tensciun troppu erta a purieiva generâ de scareghe elettriche cuscì viulente da distrüzze l'apparatu.
Pe arrivâ a ün miliardu de eV, o GeV duve “G” sta per Giga, occure fa üsu da cuscì dita accelerasiun ciclica che, in parole povie, a cunscistieva in fâ sperimentâ multe votte a e partixelle ün-na certa tensciun. Naturalmente nu pö ese statica. Infatti inti acceleratui elettrostatici a funsiun acceleratrice a se esaurisce in mesu ai dui elettrodi: ün all'erata tensciun l'atru a massa, e quindi e partixelle pöan ese acceleræ ün-na votta sula. U rimediu u cunsciste in realisâ ünn-a tensciun variabile into tempu in moddu che e partixelle pöan de lungu subî l'effettu d'ünn-a differenza de putensiale accelerante. Existe sustansialmente dui tipi de acceleratui ciclici: u lineare e u circolare.
L'acceleratu lineare o linac[modìfica | modìfica wikitèsto]
U ciu antigu, inventou da Wideröe, u cunscsiste inte ünn-a serie de tubbi de lunghessa crescente, separæ ün da l'atru da ün spasiu vöu ditu “gap” (dall'ingleise), cun a differensa de putensiale in ciascünn-a gap ch'a varia ciclicamente in moddu da ese sempre a mexima quande e partixelle attraversan a gap. Questu linac u va ben sulu pe partixelle che viagian a velusitæ non relativistiche che quindi varian senscibilmente a u cressce de l'energia. De cunseguensa, a lunghessa di tubbi a deve aumentâ cumme a velusitæ fin a divegnî eccesciva. Per questa raxun, u linac de Wideröe u l’è stætu aduviou pe a produsion de iuin de bassa energia.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce acceleratui de partixelle


text:
Chitara
Chitâra, strumento muxicâ a corde, constituio da 'na cascia a forma de "œutto" e da 'n mannego a-e estremitæ do quæ se g'attacca ciu corde (de sollito 6) che-o sunao o mette in vibraçion co-e die ò co-o plettro.
D'origine arraba, a chitara a g'ha avuo larga fortuña inti paixi latin (Spagna), dove l'è scioio in gran nummero de virtoxi e de compoxitoî. De poscibilitæ oferte da-a chitara ha dæto schilente prœuva i strumentisti che l’han introduta inte sâe da conçerto, in particolâ o Dria Segovia, che, otr'a ezegoî di peççi za scriti pe chitara e à soliçitâ i compoxitoî so contempoannei, o l'ha ampliao o repertoio do strumento pe mezo de transcriçioin.
Inta muxica popolâ l'è difuzo a chitara battente, con caviggê à pirolli posterioî e çinque corde dogge da sunâ co-o plettro.
Inta muxica legera, into rock, s'adœuvia tanto a chitara elettrica, inta quæ e vibraçioin de corde son arecugeite da 'n microffono conligao a 'n amplificatô (provisto de circoiti pi ótegnî di effetti speciali, quæ o tremmolo) ch'o l'alimenta un ò ciu âtoparlanti.
Âtri progèttiModìfica
- Wikimedia Commons a contêgne di inmàgine ò di âtri files in sce Chitara


text:
Calendäio ebràico
O Calendäio ebraico o l'é 'n lunâio lùnni-sôlâ, sàiva a dî che o l'é calcolòu segge in sciô sô, segge in sciâ lùnn-a. L'anno o l'é de 12 o de 13 méixi, de 29 ó de 30 giórni. E fèste ebraiche son in relaçión a-o calendäio e de spésso son in relaçión a-a stagión.
I méixi do Calendäio ebraicoModìfica
NòtteModìfica
Âtri progèttiModìfica
- Wikimedia Commons a contêgne di inmàgine ò di âtri files in sce Calendäio ebraico
- The Gezer Almanac, 925 a.C. ca. (Museo archeològico d'Istanbul), [1]


text:
Muxica
A mûxica a l'è, segondo a definission tradiçionâ, l'arte d'organissâ senscibbile e logicamenti 'n insemme coerente de soin e de pose dêuviando i prinçippi fondamentâli da melodia, l'armonia e o ritmo.
Descriçion e stöia[modìfica | modìfica wikitèsto]
O scignificòu da pòula Muxica (in grego: uouσιkή [tέxvn] - mousikē [téchnē], "l'ârte de mûse") o vegne da e Muse, e figûe da mitologia grega e romann-a (e protettrìxe de arti e di artisti).
Vôxe corelæ[modìfica | modìfica wikitèsto]
- Stöia da muxica
- Angæxi pe fâ muxica
- Muxica clascica
- Muxica da Liguria
- Muxica etnica
- Pop e world music
- Rock and Roll
Colegaménti esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Muxica


text:
Lusciandro Magno
Lusciandro III re de Macedonia dîto Magno (gr. ἈλέEavδpoς ὀ MέYaς; lat. Alexander Magnus), Pella 356 - Babilonia 323 a.C.), figgio de Feipo II de Macedonia, o fondatô da potença macedone, e de Olimpiade, figgia de Neottolemo re d'Epiro.
Uña de maggioî figue da stoia, o dominò a Grecia, chiña da civiltæ occidentâ, e o fu abile stratega e conquistatô. Denominao "Magno" in conseguença di so trionfi, Lusciandro o fu l'incarnaçion de l'eroe temeraio, morto a-o curmine da so gloia poco ciu che trentenne e intrao subbito inta lezendia. L'immenso impeo da lê edificao, partindo da-a Macedonia e da-a Grecia, o zonse a abbraççâ l'Egitto in Africa e in Axia scin a-o sciumme Indo: in tâ moddo se creon di nœuvi ligammi tra i popoli soggetti e se intenscificon i contatti tra curtue e civiltæ diverse, estendendo enormemente l'influença da civiltæ grega.
Vitta[modìfica | modìfica wikitèsto]
Da-o 343 o l'ebbe a meistro Aristotele; a soli sezz'anni, mentre o poæ o se recava a assediâ Bizançio, o l'ebbe a reggença in Macedonia; o se distinse da pœu inta battaggia de Cheronea (338). quande o Feipo II o fu assascinao (336), o l'asceize a-o trono tra difficortæ d'ogni genere, a l'interno e a l'esterno. Ma Lusciandro o seppe arecœugge subito o favô de Antipatro e Parmenion, i doi moei generæ, e de tutti i zoeni macedoni. Inta Grecia o feççe cessâ e velleitæ de ribellion di Teben e di Atenieixi e a Corinto o se feççe confermâ da-a liga ellenica comandante da spediçion za progettâ da Feipo contro a Perscia. Vottose quindi contro i nemighi interni, o se desbaraççò, faxendoli tutti amaççâ, de Attalo e de quelli che poeivan rivendicâ di diritti a-o trono. O se voze' alloa contro i popoli vexin: o sottomisse i Triballi e o sconfisse o prinçipe illiigo Clito; o destrusse Tebe in rivotta pe a fasa notiçia che o Lusciandro o foise morto.
Deliviaose coscì da-i nemighi interni e esterni, o Lusciandro, in attuaçion a-o progetto paterno, o mosse guæra a-a Perscia. Inta primmaveia do 334 o passò l'Ellesponto con un esercito de circa 40.000 ommi tra i quæ 5000 cavaggei; scarsci ean i alliæ greghi mentre unicamente grega a l'ea a flotta de 160 nave. O sbarco o l'avvègne façilmente e o Lusciandro o mosse l'esercito longo a costa; un scontro in sce-o sciumme Granico o fu nettamente favoeive a-i Macedoni. L'Axia Menô a caze' alloa quæxi sença resciste, l'oppoxiçion de Mileto e de Alicarnasso a receize di longhi asseddi ma a-a fin queste ciaççeforte persiañe cedettan, lasciando Lusciandro patron de tutta a Caia.
Poeuscia o re passò inta Liçia e inta Panflia e, a traverso a Pixidia, o razonse Gordio inta Frixa; con de nœuve forçe portæghe da Parmenion, a traverso a Paflagonia e a Cappadocia, o chinò in Çiliçia e o zonse, sença incontrâ rescistença, a Tarso dove o se ammaotì gravemente e o fu pe moî. Inti presci, a-e porte sciriache, o Daio o l'aveiva fra tanto preparao a rescistença: lasciao passâ Lusciandro e arrivaoghe a l'improvista de de rê da-e pendixe do monte Aman, o çercò de serrâlo inte una morsa tra i monti e o mâ. A battaggia de Isso che ne seguì (nov. 333) a fu un'âtra gran vittoia de Lusciandro; aoa, sci ben ch'o poese impadronîse de regioin interne de l'Axia, o prefeì assoggettâ e regioin costee pe levâ a-o nemigo e so base navæ. O s'impadronì sença lotta de Aado, Bibblo, Scidon; longhi meixi ghe vosse invece pe espugnâ Tio e da pœu de Gazza. Doppo fu façiliscima a conquista de l'Egitto che mâ sopportava a dominaçion persciaña. Inte l'uverno 332-31 o Lusciandro o fondò Lusciandria inta region do Delta, de li o se spinse scin a l'oaxi de Sciva a venerâ o dio Ammon.
Assostaose a Menfi pe riorganizzâ l'Egitto, o tornò in te l'Axia pe a conquista definitiva da Perscia: o l'avançò indisturbao scin a l'Eüfratte e a-o Tigri, o se scontrò co-e forçe de Daio o 1° ott. 331 presso Gaogamela e e sconfisse definitivamente. Occupâ Babilonia e da pœu Susa, o Lusciandro o passò inta Perscide vea e propria e, impadroniose de Perseppoli, o cattuò i immensci tesoi da corte e o destrusse o famoso palaççio di re de Perscia. Padron ormai de tutto o regno perscian, o Lusciandro o ne conservò a divixon in satrapie a-a quæ testa o pose di ófiçiæ macedoni, ossæ di prinçipi indigeni ascistii però da di generæ macedoni; i tributi reston immutæ, pe i indigeni, mentre e çittæ greghe ne fun esentæ. Un tentativo do generâ Memnon de sollevâ a Grecia contra i Macedoni o fallì co-a morte de lê, comme pù fallì a Megalopoli un'insurreçion guidâ da-o re spartan Agidde III ch'o ghe perse a vitta (331). Inte l'aotunno do 330, o macontento di vegi Macedoni pe e forme sempre ciu orientæ do çeimoniâ preteiso da Lusciandro o sfoxò in te una conzua: ghe fun implicæ, corpeivi ò no, Parmenion e so figgio Filotta, che fun amaççæ pe orde do re.
De di âtri incidenti tra Lusciandro e i Macedoni fun vittime ciu tardi Clio e o storico Callistene ch'o l'ea a-o seguito da spediçion. Lusciandro o vosse da pœu vendicâ Daio ch'o l'ea stæto amaççao da-o satrapo Besso: o l'inseguì Besso attraverso varie regioin, che man a man o sottometteiva, e razontolo, o-o feççe condannâ a morte da una corte persciaña. Quindi o l'assoggettò i Massageti e a Sogdiaña; inta primmaveia do 327 o allestì infin l'urtima spediçion, in India. O mosse con un esercito de circa 40.000 ommi e o vinse in battaggia o re Poro ch'o fu fæto prexonê in sce-e rive de l'Idaspe; o fondò e colonie de Buçefala e de Niçea. Da pœuscia o se spinse oltre pe razonze o mâ orientâ, ma l'oppoxiçion de l'esercito ormai stanco a-o costrinse a un longo e disastroso viægio de ritorno ch'o se concluse a Susa inta primmaveia do 324. Chì, pe favoî a fuxon tra vinçitoî e vinti e dâ a-o tempo mæximo un esempio (comme precedentemente o l'aveiva sposao Rossane, figgia de un prinçipe da Battriaña), o sposò Statira, figgia de Daio, e Parisatide, figgia de Artaserse III; chì ascì o razonsan de ambasciaje greghe aseguandolo ch'ean stæti esaodii i so dexidei circa a so divinizzaçion e o reciammo di esuli inte çittæ elleniche. Mentre o preparava una nœuva spediçion verso l'Arabia, o Lusciandro o se ammaotì in Babilonia e doppo dozze giorni o moì, o 13 zugno 323, a soli 33 anni e doppo 13 anni de regno. L'impreisa de Lusciandro a fu feconda, scin a-o de là do disegno mæximo de lê, de risurtæ grandioxi inta stoia da civiltæ umaña. Da-o sfacelo, façilmente prevedibile, do so impeo vègnan sciu de fæto quelli regni ellenisteghi che propagon a civiltæ grega tra e popolaçioin de l'Axia e contribuin a formâ quella unitæ curtuâ eüroaxiatica in sce-a quæ doveiva da pœu desgœuggise e frûtificâ o crestianeximo.
Lettiatua[modìfica | modìfica wikitèsto]
A figua de Lusciandro a se prestava mirabilmente a di amplificaçioin lezendiaie: queste, za presenti in te di œuvie no goæi posteioî a-a morte de lê, confluin ben fîto primma inte una specie de romanço epistolâ (molti frammenti in sce papio) e quindi in te 'na vitta romançâ de l'eroe fasamente attribuia a Callistene e traduta in latin da Giulio Valeio (sec. III) e da pœu da un Lion arçipræve (sec. X). Into Medioevo, oltre e verscioin latiñe do psœüdo-Callistene, di âtre fonti clasciche ascì son a-a base de l' Alexandreis do Guartê de Châtillon, mentre l'elemento deteiô da lezendia o l'è prevalente inte varie cançoin in sce Lusciandro, arcuñe de quæ costituiscian di incunaboli preçioxi de lengue romançe (sec. 12°): l'è particolarmente da ricordâ un poema in ciu de 20.000 dodecascillabi ch'o l'ebbe a aotoî Lambert le Tort, Alexandre de Bernay e di âtri. Inta lezendia medievâ, ricca de prodiggi, de faoe e de magie in gio a-a figua do Lusciandro tramutao in eroe cavaggesco, a lettiatua franco-provençâ a l'è in primma linia, ma ascì in Germania, in Spagna e âtrove a l'incontra largo favô e nomioxi vorgarizzatoî: i Nobili fæti de Lusciandro Magno son un'ottima prosa italiaña do XIV sec., basâ in sce-a verscion latiña de l'arçipræve Lion. Inte l'Oriente ascì, mentre no pâ che se conservesse goæi memoia da vea impreisa de Lusciandro, se diffuse strazordenaiamente a lezendia, movendo ascì chì da-o psœüdo-Callistene, a quæ verscion sciriaca (6° sec. d. C.?) a l'è a-a base de succescive verscioin e ramificaçioin.
Se sviluppò particolarmente in Oriente a parte da lezendia relativa a-a desceisa de Lusciandro into mondo di morti a-a riçerca da vivagna da vitta, e quella da gran miagia da lê costruia pe resciste a l'invaxon de Gog e Magog (identificæ co-i Unni). Træti da lezendia s'incontran ascì inta lettiatua araba e specce into Coran, dove una votta Lusciandro o l'è stranamente confuso con Mosè: fonte arabe e no arabe confluiscian da pœu into Libbro di Re de Firdūsi (sec. X) e into Libbro de Lusciandro de di âtri inscigni poeti perscien, Nizāmī (sec. 12°) e Giāmī (sec. 15°), œuvie tutte in te quæ se accentua o carattere mitico de Lusciandro; a lezendia a l'è ascì nota a-i Ærminni, a-i Copti, a-i Turchi, a-i Indien, a-i Maleixi e a-i Ebrei: o Talmūd o l'è de fæto ricco de spunti træti da questa. O primmo che inte l'Occidente o se segge sottræto decisamente a l'influsso da lezendia, rimontando a de fonte clasciche (Curçio Rufo e Giustin), o l'è foscia o Petrarca inta breve vitta de Lusciandro contegnua into De viris illustribus.
Tiatro[modìfica | modìfica wikitèsto]
Fra i œuvie tiatræ inspiæ a-a figua de Lusciandro, a ciu celebre a l'è a tragedia in 5 atti de Jean Racine, Alexandre le Grand (1665). Tanto successo ebbe ascì o dramma de Pê Metastaxio, Lusciandro inte Indie (1727), che, muxicao ciu e ciu votte (se conta circa çinquanta partitue, de aotoî vari, da Leonardo da Vinci a N. Porpora, da Chr. W. Gluck a N. Piccinni a G. Paisiello a Domenico Cimarosa a L. Cherubini). O divegne un di ciu fortunæ melodrammi setteçenteschi.
Arte figuative[modìfica | modìfica wikitèsto]
Numeroxiscime ascì, inti arte figuative, e œuvie che s'ispian a-a figua e a-i fæti de Lusciandro, segondo a tradiçion antiga, Lusciandro o vosse che i so retrætisti ófiçiæ foisan Lixippo pe a plastega, Apelle pe a pittua, Pirgotele pe a glittica, ma semmo che o raffiguon ascì Leocae, Aeçion, Antifilo, Filosseno, Elena. I immagine ciu famose ean "O Lusciandro co-a lança" de Lixippo e "O Lusciandro co-o furmine" de Apelle. O l'ebbe o sguardo feo, a cioma remontâ in sce-a fronte, a testa leggermente cegâ e sollevâ de lao, caratteri che ritrovemmo in te çerti ritræti comme l'erma Azara (Louvre), mentre âtri son ciu idealizzæ, e into tardo ellenismo se creò un tipo de Lusciandro Helios. O l'appâ inte de scene de battaggia e de caccia in sce-o sarcofago de Sidon a Costantinopoli, in sce-o mosaico da Casa do Faono de Pompei (Nappoli, Museo naz.), in sce de monæe ellenistiche e in sce di cammei.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Lusciandro Magno


text:
Guæra Méscico-Americann-a
A Guæra Mescico-Americann-a (1846 - 1848), dïta ascì "Guæra mescicann-a" (The Mexican War) inti Stati Unïi e "Intervento nord-american" (la intervención norteamericana) o "Guæra do 47" (la guerra del 47) in Mescico, a l'e stæta combattûa tra e doe naçioin a seguito de l'annescion do Texas a-i Stati Unïi into 1845. O Mescico o no l'aveiva reconosciûo a secescion do Texas into 1836, e o l'aveiva sempre conscideròu unna provinsa rebelle.
A guæra a l'è stæta guagnâ da-i Stati Unïi e a ciù importante conseguensa a l'è stæta a Cescion Mescicann-a, grassie a-a quæ i Stati Unïi s'han piggiòu i teritöi che ancheu son:
E parte di teritöi attuali de:
Colegaménti esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Guæra Mescico-Americann-a


text:
Lengoe de l'India
In India se parla a-o manco 800 lengue diferente con ciù de 2000 dialetti, a constituçion indiann-a a l'hs sancìo l'uso de l'ingleise e de l'hindi comme lengue de comunicaçion do governo federâ. Dappeu ogni stato o l'ha definio e so lengue ofiçiæ.
Lengoe ofiçiæ (Governo çentrâ)[modìfica | modìfica wikitèsto]
- Hindi: a l'è a lengua prinçipalmente usâ da o governo pe e comunicaçioin co i stati che ghe l'han comme lengua ofiçiâ.
- Ingleise: a l'è a lengua usâ da o governo pe e comunicaçioin co i stati che no g'han l'hindi comme lengua ofiçiâ.
Lengoe riconosciûe da-a costituçión de l'India[modìfica | modìfica wikitèsto]
Oltre l'hindi e l'ingleise ätre 21 lengue son reconosciùe da-a costituçion comme lengue ofiçiæ:
- Assameise — Lengua ofiçiâ de l'Assam
- Bengali — Lengua ofiçiâ do Tripura e do West Bengal
- Bodo — Lengua ofiçiâ de l'Assam
- Dogri — Lengua ofiçiâ do Jammu e do Kashmir
- Gujarati — Lengua ofiçiâ do Dadra e Nagar Haveli, Daman e Diu e do Gujarat
- Kannada — Lengua ofiçiâ do Karnataka
- Kashmiri — Lengua ofiçiâ do Jammu e Kashmir
- Konkani — Lengua ofiçiâ do Goa
- Maithili - Lengua ofiçiâ do Bihar
- Malayalam — Lengua ofiçiâ do Kerala, Pondicherry e do Lakshadweep
- Manipuri (dïta Meitei o Meithei ascì) — Lengua ofiçiâ do Manipur
- Marathi — Lengua ofiçiâ do Maharashtra e do Goa
- Nepaleise — Lengua ofiçiâ do Sikkim
- Oriya — Lengua ofiçiâ de l'Orissa
- Punjabi — Lengua ofiçiâ do Punjab e do Chandigarh, segonda lengua ofiçiâ do Delhi e do Haryana
- Sànscrito — Lengua de l'Induiximo,
- Santhali — Lengua de tribù Santhal do Cian de Chota Nagpur (che o comprende i stati do Jharkhand, Bihar, Orissa e do Chattisgarh)
- Sindhi — Lengua di Sindhi
- Tamil — Lengua ofiçiâ do Tamil Nadu, Pondicherry e de l'Andaman e Isoe Nicobar.
- Telugu — Lengua ofiçiâ de l'Andhra Pradesh, Pondicherry e de l'Andaman e Isoe Nicobar.
- Urdu — Lengua ofiçiâ do Jammu e do Kashmir, Andhra Pradesh, Delhi e de l'Uttar Pradesh
Vôxe corelæ[modìfica | modìfica wikitèsto]
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce lengoe de l'India


text:
Nicolin Baçigalô
Nicolin Baçigalô (Zêna, 1837 - Zêna, 1904, in italian Niccolò Bacigalupo) è stæto 'n poêta e dramatùrgo in léngoa lìgure.
Nicolin Baçigalô
Dæti personâli
Mòrte: 1904
Paize: Italia
Âtre informaçioìn
Vìtta[modìfica | modìfica wikitèsto]
Fonçionâio do Comùn de Zêna e dòppo Tezoê, òmmo molto istruîo, Nicolin Baçigalô o l’é stæto 'n popolarìscimo scritô dialetâle. O l'é stæto o continoatô do Martìn Piàggio co-i sò Lunâi de Zêna.
Scritô de comédie de sucèsso: I manézzi pe maiâ 'na fìggia, Pigiâse o mâ do Rósso o cartâ, Ciù a poîa chò-u mâ; comédie portæ pöi a-o sucèsso da-o Gilbèrto Gövi. E O mêgo pe fòrsa (òpere inte tréi àtti co-a mùxica do Michê Novâro).
Fra i sò travàggi ciù famôxi: L'Enéide-aregòrdi de 'n réduce troiàn in dialétto zenéize, O cànto da ruménta, O papagàllo de Móneghe. Scritô in pitìn birichìn, ghe piâxéiva dêuviâ e paròlle do gàtto e descrîve scitoaçioìn licençiôze che fòscia a-i sò ténpi êan raxón de scàndalo ma ancheu fàn sôlo rîe. Ma o s’é rivelòu ascì ’n poêta conplêto co-i sò sunétti in scî pàixi da Rivêa Lìgure:
Camóggi[modìfica | modìfica wikitèsto]
O Baçigalô o l'é autô de diverse traduçioìn de testi classichi ascì, de spésso con intension de parodîa comme pe l'Eneide, ma in ätre occaxoìn in manêa ciù seria, comme pe-e Ödi de Orassio Flacco.
Âtre opere[modìfica | modìfica wikitèsto]
Âtri progètti[modìfica | modìfica wikitèsto]
- Wikivivàgna a contêgne una pàgina dedicâ a Nicolin Baçigalô
- Wikimedia Commons a contêgne di inmàgine ò di âtri files in sce Nicolin Baçigalô
Colegaménti estèrni[modìfica | modìfica wikitèsto]
- (IT) Giovanni Ponte, BACIGALUPO, Niccolò, in sce Dizionario Biografico degli Italiani, vol. 5, 1963.


text:
Laos
Lâòs (nomme ofiçiâ: Sathalanalat Pasathipatai Pasason Lao "Repùbbrica popolâre democràttega do Lâòs"), stâto de l'Axia òrientâle indipendénte da-o 1949, a sò capitâle a l'é Vientiane.
Descriçion e stöia[modìfica | modìfica wikitèsto]
O Pàize o no l'é bagnòu da-o mâ e o confinn-a a Nòrd co-a Cinn-a, a èst co-o Vietnam, a sùd co-a Camboggia, a nòrd-òvest co-a Birmania e a òvest co-a Thailandia.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Laòs


text:
108
s. MATTÈ.
ch’a se ciamma Getsemani, e u l’ha ditu a i so discepuli: assettæve chi finchè vadde là e preghe.
37 E piggiòu cun lê Pietru e i duì figgi de Zebedèu, u l’ha cumensòu a rattristâse e ese afflitu.
38 Allùa u g’ha ditu: a mæ anima a l’è afflita fin â morte: fermæve chì, e veggiæ cun mi.
39 E andætu un pô ciü in là, u s’è chinòu cu a faccia per tæra pregandu e dixendu: o mæ Puæ, se l’ è puscibile, questu calise cu s’alluntanhe da mi; ma peâtru, nun cumme veuggiu mi, ma cumme ti veu ti.
40 E u l’è vegnüu da i so discepuli, e u i a truvæ che durmivan, e u l'ha ditu a Pietru: cuscì nun eì pusciüu veggiâ ün’ùa cun mi?
41 Veggiæ e preghæ, che nun intræ ne a tentasiun; perchè u spiritu u l’è pruntu, ma a carne a l’è debule.
42 De neuvu pe a secunda votta u l’è andætu, e u l’ha pregòu dixendu: o mæ Puæ, se questu calise u nu peu passâ sensa che u beive, segge fætu a to vuentæ.
43 È vegnüu turna, e u i a truvæ che durmivan, perchè i so euggi ean aggravæ.
44 E avenduli lasciæ, u l’è andætu de neuvu, e u l’ha pregòu pe a tersa votta dixendu ê mæxime parolle.
45 Allùa u l’è vegnüu da i so discepuli e u g’ha ditu:


text:
96
s. MATTË.
19 Ma guai a ê donne incinte e che aviàn di figgieu a petu in quelli giurni.
2O Preghæ dunque che a vostra füga a nu segge d’invernu o in giurnu de sabbu.
21 Perchè allùa ghe sâ ünha gran tribulasiun, cumme a nu gh’è mai stæta da u prinsipiu du mundu scin â giurnâ d’ancheu, e a nu ghe sâ.
22 E se quelli giurni nu füssan stæti abbreviæ, ommu nisciün se saiva salvòu; ma per caxun di elætti quelli giurni sân abbreviæ.
23 Allùa se quarcün ve dià: eccu Cristu, u l’è chì u l’è là, nu ghe credeì:
24 Perchè sciurtiàn feua di Cristi fâsi e di fâsi prufeti, e fân di gren miraculi e mâvegge, in moddu che seggian ingannæ (se füsse puscibile) anche i elætti.
25 Eccu mi ve l'ho preditu.
26 Dunque se ve diàn: eccu u l’è in tu dezærtu, nu gh’andæ; ecculu in fundu da caza, nu ghe credeì.
27 Perchè scicumme u lampu u sciorte da levante e u se fa vedde scin a punente, cusci sâ a vegnüa du Figgiu de l’ommu.
28 In qualunque leugu sâ u corpu, là se radüniàn i aquile.
29 E sübitu doppu a tribulasiun de quelli giurni


text:
Michigan
O Michigan (Nomme ofiçiâ: State of Michigan) o l'é o 26-eximo stato di Stati Unïi d'America da-o 1837, a seu capitâ a l'é Lansing e a seu çitæ ciù importante a l'é Detroit, famôza pe-a produçión di aotomòbili, prezénpio da dìtta Ford de l'avoxòu Henry Ford.
O nomme Michigan o l'é a trasliteraçión françèise da pòula misshikama (leze "misc-ï-gaa-mü"), inta léngoa Ojibwe che a veu dî grande lâgo.
Into 1835 o Michigan o l'à conbatûo e perdûo a Guæra de Toledo contra l'Ohio pe-o contròllo de 'na lista de tæra fra i doî stati.
Nòtte[modìfica | modìfica wikitèsto]
- ↑ (EN) Resident Population Data, in sce census.gov. URL consultòu l'11 zenâ 2012 (archiviòu da l'url òriginâle o 3 zenâ 2013).
- ↑ "Se cerchi una penisola incantevole, guardati intorno"
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Michigan


text:
Tecnologia
A Tecnologia a l'é 'n Sìsettô de riçerca murtidisciplinare con oggetto o sviluppo e l'appricaçion di strumenti tecnichi, ossæ de quante l'è applicabile a-a soluçion di problemi pratichi, all'ottimizzaçion de procedue, a-a preisa de decixioin, a-a scelta de strategie finalizzæ a di dæti obiettivi, insce-a base de conoscençe scientifiche compreise quelle matematiche e informatiche.
Descriçion e stòiaModìfica
Âtri progèttiModìfica
- Wikimedia Commons a contêgne di inmàgine ò di âtri files in sce tecnologia


text:
Qoèlet
O libbro de Qoèlet o l' è un testo dell' Antigo Testamento da Bibbia. Se tratta de un libbro sapiensale, comme quello de Giobbe e o Siracide.
Scrito originaiamente in ebraico, se ritegne che o vagghe datou ao III secolo avanti Cristo. O nomme o ne vegne dall'ebraico qahal che o designava chi parlava in te assemblee; in latin o l'è stæto tradotto con ecclesiaste. L'autore o l'è ciammou all'inisio re de Gerusalemme e figgio de Davide: se tratta de unna finsion che a serve a attribuî o libbro a Salomon, pe azzunzighe prestigio.
Caratteristighe[modìfica | modìfica wikitèsto]
O Qoèlet o l'è diviso in dozze capitoli. Tema do libbro a l'è a vanitæ dell'existensa umana, insemme ao mistero dell'aldilà (a propoxito do quale no vegne dæto da questo testo e següesse presenti in te atri scriti biblici). L'esegesi a conscidera questo testo un' opera de tranzision, in ta quale e basi tradisionali do pensiero ebraico no forniscian ciü risposte adatte; squæxi unna preparaçion ao Növô Testamento.
Sciübben che se segge çercou unna parentela con a filosofia clascica, stoica, cinica e epicurea, l'autore o resta comunque lontan dä mentalitæ di pensatôi greci. Quarche autore ha trövou parallelismi con temi dell'epopea de Gilgamesh o atri testi mesopotamici; ma no l'è mai stæto dimostrou unna derivaçion diretta. Çerte fraxi do Qoèlet son diventæ famose, comme Vanitas vanitatum et omnia vanitas o ancun Nihil sub sole novum.
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Qoèlet


text:
Sann-a
Sànn-a cumüne de 60.087 abitanti, cappulögu d'a pruvinça omónima. Puntu de riferiméntu pe chi vö andâ vers'â Rivéa de Pärme, oppüre inte l'intrutèra.
U cappulögu Savuneize u funxunn-a in ciü da "çentru metrupulitàn" pe' i culegaménti in curiéra o stradda ferrà in direçiùn du vexin cunfin françeize e a Cósta Azurra.
Geografia
A çittæ a se tröa in-scia Rivéa Ligüre de Punènte, äa cunfluènxa di sciümmi Lavanestra e Letimbru (numme artificiò dætu int'o Seisentu au Lavagnöa).
E spiaxe de Sann-a han ottegnüo a Bandéa Blö d'Európa int'o 2002, 2003, 2004, 2005, 2006 e 2007 . Anche u portu türistegu du Cü de Bö (a Végia Dàrsena; fòscia da u Françeize Quai de bois, da u vegiu Mö de Casce du X seculu) u l'a otegnüo u ricunuscimentu int'i mæximi anni.
Breviscima Stóia de Sann-a
Antigu çentru di Ligüri Sabasî, a çittae a l'è stæta alleä de Cartagine int'a segunda guêra punica, cuntra Rumma (za alleä de Zena). Doppu differénti avegniménti alterni, Rumma a suttumette a-a fin Sann-a a l'inçirca int'u 180 d.C. e a-a denominn-a Savo, Oppidum Alpinum. Cun l'inprinçipio de migrasiùin de populi Germanici, Sann-a a l'intra in decadensa e a vegne distrüta du tüttu int'u 641 da u re lungubärdu Rotari.
Sann-a a se retìa sciü sutta äi Franchi de Cärlumagnu, divégne cuntéa, e a riprende a mercantezä in-sciu mä. Doppu aspre lotte cu-i piräti saraceni, ch'i obligàn a l'imbastì diverse turi de avìstamento, a se custituisce Liberu Cumüne int'u 1191 (Hoc habet ex Coelis, q. sit Saona fidelis u seiâ u mottu mediêväle du Liberu Cumüne).
Int'u XI seculu Sann-a, a l'inprinçipiu alleä cu a Repubbrica de Zena, a l'intraprende düe lotte ma anche forti intréççi cun lé, specialmente cu a famiggia di Campufregusu, che cun di sö espunenti (Giänu I de Campofregoso ma, in particoläre, Tumäsu de Campofregoso) a çerca d'inciantäghe inn-a scigniurìa persunä.
E lotte cun Zena i finiàn tragicamente pé Sann-a int'u 1528, cun a definitiva cunquista de Andrea Dóia. Stu fæto ö provòca 'na quantitæ de mórti e a demuliçoin de l'antighiscima acropöli cun a Catedräle de Santa Maria de Castellu (Santa Maria Assunta o, ascì, Santa Maria Maggiû) e in nümerö de custrussiuìn civili e religiuse, fin'anch'äa ciü grande pôrte de töri de famigge nobili.
U disastru ecònomicu u vegne però dal'interamentu du pòrtu (ch'u se stimma o fuisse, int'u primmo Trexento, int'i primmi 5 du Mâ Mediterraneo pe capacitæ de pescaggio de grosse nävi da caregu).
Au pòstu du 21% circa du tesciüu urban d'a çitae, demulìu leteralmente pria insce pria e reimpiegó pe'nterä u bacin purtuäle, a séià custruìa l'impunente Furtessa du Prìamar, insc'ei rüderi de l'antïgu Oppidum romàn.
Da stu mumentu in avanti Sann-a a segue u destin dä Repubbrica de Zena.
Stòicamente a l'a visciüu u sö mumento de mascimu splendùre ecunòmicu intr'a ä fin du XIII e a meitè du XIV seculu, ma anch'ö a l'è ricurdä da qarched'un anche cumme "a çittæ di Pappi". Ünn-a de famiggie ciü blasunnæ d'a çittæ, i Della Rovere, a n'a avüu ben duì: Françesco della Rovere, ch'u seià Pappa Sisto IV, e sö neu Giulian della Rovere, pappa cun u numme de Giulio II. Prufitandu d'a parentella cun i Della Rovere, anche i Riario l'aviàn impurtanti puziçiuìn de putére, cumme Giömu Riario, ch'u divegnià Segnù de Imula e de Furlì.
Sisto IV ö l'è stætu Pappa da Cappella Sistinn-a (inn-a segunda Cappélla Sistinn-a a l'è propriu a Sann-a, cumme mausuleu di vëgi dö pappa), Giulio II ö "mecenate" de Michelangelo Buonarroti e de Raffaello Sanzio. Sutta Giulio II i cuminçan o sö servixu e Guärdie Svissere, ch'ancùn inch'ö i portan in-sce a divisa o blâsùn da ruvia savuneize.
Int'o Setteçentu a çittae a recuminça quarche ativité mainä. Cun i növi cummerci a sciuìsce turna l'ärte, e Sann-a a se abelissce de palassî scignurili, ville e gexie.
Int'o 1809 a çittae a riçeive Pappa Pio VII, prixonné de Napuleun Buonapärte, da ö quäle l'antîga Fossavaria a l'è battezzä Via Pia.
Cun Rumma e Avignùn, Sann-a - cappulögu du dipartimentu françeize n°108 u de Muntenötte - a l'è stæta a 3a ünica ätra sede üficiäle da storia da Gexia.
Int'u 1815 u Cungressu de Vienna u stabiliâ, cuntra u vurèi d'u Guvernu legittimu (sensa ûn ezercitu pe poreise fä varei), e cuntra u vurèi du Populu, l'annesciùn d'a cürtiscima Repübbrica Ligüre (zügnu-dixembre 1814) ai territóri du Reamme de Sardegna, cu-u quäle a intrià in t'o növu Rêgnu d'Itallia da o 1861. Vitóiu Emanuele II u l'aiva definìu pochi anni primma u populu "Canaglia Genovese", dunque u n'u gh'aea quellu ch'u se ciamieiva ûn raportu de amù fra o Re növu e a sö Gente.
Sutta l'amministrasiùn Napuleonica du prêfettu Gilbert Chabrol de Volvic, a çitae a vedde ûnn-a lenta ma següa repreisa, ch'a l'avià cumme nôdu vitäle a vegnüa da ferruvia e pœ, in t'u 1861, l'avertüa du stabilimèntu de ferrée Tardy & Benech, semensa da revuluçiùn indüstriäle savuneize.
A stòia da siderürgia int'a fidelissima a finìa sölamente 130 anni ciü tärdi.
In t'a segunda guèra mundiäle a sitae a l'a subìu pesantiscimi bumbardamenti aérei ufficialmente pe a presénsa de indüstrie belliche e dö pòrto, ch'i l'an pruvucou grävi danni, specie ai antighi quartê da zona pòrtuäle. Intensiscimu ö l'è stætu ö bumbardamento navâ do 14 zugnu 1940 quande Sann-a, inütilmente difeiza da e batterie in-scia còsta e da ûn trénu armou appustou a Arbisöa Süperiure, a l'è stæta bersaggio de ciü de çinquesentu córpi d'artiglierìa sparæ dä a marinn-a françeize.
Int'o dopuguëra e scìnno äi anni setanta a çittæe a sè svilüppä cumme çentru industriâ e marittimö. A l'è in trasfurmasiùn aspirandö a êse polö d'attraçiun türistega dai anni növanta, doppu vint'anni de stagnaçiun duvüi äa prufönda crisi indüstriâ cun a fin de diversi stabilimenti.
Int'o periudo tra ö trenta arvì 1974 e mazzu dö 1975 Sann-a a l'è stæta vittima de "Bömbe de Sann-a" cioè de attentöti terruristici che faxeivan pàrte de ûn prögetto Naçionale.
Äa giurnä de inchö Sann-a a l'è a porta prinçipäle de inträta ai löghi turistici de l'intrutæra e da Rivéa de e Pärme, e cittæ türistica a l'é mêxima. Sann-a a l'è anche in impörtante aprôdu pe cruxaeae du Mâ Mediterraneo.
Evulusiùn demugràfica
Abitanti censæ[4]
Löghi de'nteresse
Sann-a, Arbénga, Arasce, Nöi, Spotorno, Ôze, U funzo dìa Ciann-a, O Finà, A Moenn-a d'Arbisseua, D'äto d'Arbisseua, Väze.
Munumenti
Tütti i giurni, da e ue 18:00, chi se tröva in Ciassa Goffredo Mameli u se ferma p'aricurdäse d'i cadüti de tütte e guère ai 21 rintucchi d'a campann-a, un per lettera de l'alfabeto itallian, premiò dai sitadìn cumme munumentu a-a Paxe.
Architetüe religiuse
- Cappélla Sistinn-a de Sann-a: ünica ätra existente utre a-a çelebre Cappélla Sistinn-a de Rumma, vusciüa da u Pappa Savuneize Sisto IV de la Rovere cumme munümentu de sepultüa di sö vêgi. Restòurò ch'u nu l'è tanti anni.
- Cattedräle de l'Assunta: a l'è staeta custruìa pé via de demulisiuìn zeneixi de l'antìga Catedräle insc'ou Colle d'u Prìamar. A cunserva au sö internu divèrse ópere de riguardu (timpanu d'u purtäle, funte batéximäle, cruxe de märmu, pürpitu, tütti de l'antìga Catedräle d'u Prìamar).
- Taccòu a-a gexia u gh'è u müseu d'u Tesóru, dunde u se pö amiä di quaddri de na çerta impurtansa (Mêstru de Hoogstraeten, Tuccio D'Andria, Luca Cangiaxo, Ludovico Brea, Giovanni Mazone) e interesanti ogetti d'ärte säcra (cianæe, pasturäli, reliquai ecc..). Tra i ciü belli d'Italia e, a dîta d'i mascimi cunuscitûri italièn de arte scultorea lignea, cunsciderandu u sö periudu de realizasiùn tra i ciü rari e belli d'Európa, u se pö amiä u magnificu côru ligneu, anche lé de l'antìga Catedräle insc'ou Collea e òua deré a l'âtä maggiù.
- Santuàriu de Nóstra Scignùa d'a Misericórdia, o Santuàriu de Sann-a, tiò sciü doppu l'Apparisiùn au Beätu Antógnu Bótta. Taccòu a-a gexia u gh'è in müseu ch'u chögge ogetti d'ärte säcra e ex voto.
- L'âtóiu de Nóstra Scignùa d'u Castellu, proclamòu munuméntu nasiunäle, u óspita u monümentäle politticu pittüö da Vincenzo Foppa e Ludovico Brea int'u 1490. Interesànti anche due impunenti càsce prucesciunäli.
- Gexia de San Dalmasiu a Lavagnöa, a cuntégne in politticu pregévule de Bernabê da Módena.
- L'âtóiu d'u Cristu Resortu: u l'è puscìbile amiä dréntu in pregévule côru ligneu d'u quattrusentu de schöa tedésca, e inn-a càscia prucesciunäle d'Anton Maria Maragliàn.
- Gexia de Sant'Andria: d'u Settesentu, a cunserva dréntu inn-a bella Madonna cu-u figgiö de Defendente Ferrari.
- A Certusa de Loreto: custruìa da Steva Embruno in t'u 1480 e, pói, ingrandìa. A l'è staeta foscia tiä sciü insc'ou precedente Castellu de Loreto
- A gêxia d'a Madonna du Munte.
- E gexie de Lêze.
Castélli, tûri, furtilissi e âtre strûtüe
- A Turetta (Tûre di Pilóti o de Leon Pancaldo). Puzisiunô in Ciassa Leon Pancaldo, custruìa in t'u XIV seculu a l'incruxiu strategicu du portiu, a lìè divegnüa l'embléma da sitae.
- A Tûre du Brandäle (a Campanassa) cun e vexinn-e tûre Corsi e Riario (Guarnero) e u Palassiù de l'Anziania, cun pärte d'u cumplèssu de San Pê u Vêgiu, che pe brêve mumentu a l'è staeta Catedräle pruvisóia.
- A Furtessa d'u Prìamar: (parolla de etimulugia ben dibattüa) custruìa insc'ou Colle du Prìamar dai Zeneixi da u 1542, doppu a cunquista definitiva d'a sitae in t'u 1528. A inglóba ascì a Loggia d'u Castéllu de Santa Maria o Castéllu Növu, d'u 1417.
- U Castellu d'u Sperùn: d'u castéllu mediêvöle u rèsta qarche tóccu de miagge insc'ou Muntexellu, deré a u teätru Gabriellu Ciabréa (Gabriello Chiabrera).
- U Castellu de San Zorzu: tersu castéllu mediêvöle d'a sitae, u l'è supravisciüu scinn-a'u XVII seculu, quande un scciöppu d'a Santabarboa u l'a destrütu cumpletamente faxendu ascì 850 mórti. Quéllu che u ne restäva de e fundamenta u l'è staetu demulìu a l'inprinsipiù d'u 2007.
- U Punte Filippo Maria Visconti: u se tröva a u cunfìn d'i cumüni de Sann-a, Vuè e Cüggèn , u l'è staetu custruìu in t'u 1434. foscia in se bäsi rumäne. Doppu a recentìscima, cumpléta demulisiùn d'a pärte a punente d'a strûtüa (rampa d'inträta e poggiù de l'arcä), u munüméntu u l'è staetu snatürö cun inn-a segunda arcä de ciüméntu, in te l'annu 2000.
- U punte de San Giacomo: insc'ou cólle cu-u maeximu numme, u l'è staetu faetu custruì da Pappa Sistu IV in t'u 1482 pe ünì u Muntexellu au colle d'u Mangiaguadagno (inchö Colle de San Giacomo).
Palassi e ville
- U Palassiu Della Rovere: ópera de l'architettu Giulian da Sangallo. U l'è faetu custruì da u cardinäle Giulian della Rovere, che pói u saiâ pappa Giulio II (in occaxùn d'a sö elesiùn au puntefegä, i saiàn misse in te diverse miagge d'a sitae de lapidi e ärme ruveresche, e ciantae èrbi de rûvie pe-e stradde mêstre); l'inprinsipiu d'i trâvaggi l'è daetu u 4 frêvä 1495 sutt'a-a suvrintendensa de Urban Vegerio, sö prûcüatù; in t'u 1496 i vêgnan cattae de ca' a l'ingìu pe ingrandî u Palassiu, che peró u restià incumpiüu (se ghe fae câxu, miae e culonne de l'intrâta: i l'aviévan duvüu êse pärte de in cuntestu, cumplêtu de ärma ruveresca, ea.). U prugettu u l'è du fiurentìn Giuliàn da Sangallo, magister petrarum et picator, giüttò da Mattê De Bixono, magister picator sive picha pietra. In t'u 1500 a u da Sangallo e a sö néu Bernardo i Ansièn d'a sitae i acórdan a sitadinansa savuneize in benemerensa d'u prugèttu. U sélebre architettu (1445-1516) u custruìsce ascì, pe' Loenzo o Magnifico, e ville fiurentinn-e de Poggio Imperiale e de Poggio a Caiano. Sempre d'o Sangallo i sun diversi trâvaggi a Rumma e a Perüggia. Fra i ätri, a l'è staeta aluggiò in te stu palassiu a Reginn-a de Spagna Germana de Foix, muggié de Ferdinando II d'Aragona (che u l'e staetu ospite in t'u Castéllu Növu ), da u 26 zugnu 1507 (in occaxiun d'u vertixe eurupéu - Cunvegnu de Sann-a ).
- U Palassiu d'e Balle, o Palassiu Delle Piane, in stile Liberty.
- U Palassiu d'i Pavùi, in Via Paleocapa.
Coltüa
Müséi
- Müséu çivicu Storicu Archeologicu de Sann-a.
- Müséu du Tesoru da Catedräle de Nöstra Scigniùa d'a Misericórdia.
- A quaddrerìa du Semenäiu Vescuvile: a óspita inn-a sentanä de pittüe p'ou ciü de schöa Ligüre. Tra i artisti ciü 'mpurtanti se nótan: Giuacchin Axou, Giovanni Battista Carlun, Giovanni Beneitou Castigiun dîtu Il Grechetto, Antoniu Travi, Carlu Gioxeppe Ratti, Paolu Giömu Bruscu. Ciütóstu interessante inn-a crûxe de legnu du quattruçentu de schöa catalann-a.
- A Pinacuteca çivica.
Manifestaçiuìn
- A Prucessciùn du Venerdì Santu: a se tégne u Venerdì Santu d'i anni päri. A l'è unn-a de ciü impurtanti d'Europa pe' via de sö Casce d'u Maragliàn
- A Sfiläta storica d'u Liberu Cumüne, u 10 de arvì
- A Pôsa in mä d'i lümìn: in t'a seiann-a d'u 14 agustu. U mä u l'è illüminö da miggiae de lümìn galegianti insce l'aegua.
- I föghi d'aestae: föghi artificiäli a tempu de müxica.
- U Primmu Mazzu: tradisiunäle curteu de mêsi e lavuratûri purtuäli pe-e vie du centru sittadìn.
- U Cunfögu: u 19 dixembre: oua in Ciassa Sistu IV, u se tegne l'antighiscimu cerimuniäle de sende u seppu e tiäne föa previxuìn pe l'annu a vegnì. U cunfögu l'è abellìu da in curteu storicu.
- In t'e vixinanse: U Carnevalöa, a Löa
Fèste, fée e sâgre
- U 18 märsu a l'è a Madónna d'a Misericordia, Matrunn-a de Sann-a. Se séndan gran pire in t'u Letimbro in t'a nötte d'a vigilia. Pe a sitae i se sendan i lümin e e lüminäie. A festa a riva a u mascimu con a Prucessciùn au Santuarriu de Sann-a.
- A Festa de Santa Ritta u 22 de mazzu. A l'è in t'u quartê cu-u meximu numme in mercô cui banchetti tradisiunäli pe a vendita de röse.
- A Festa de Santa Luçia u 13 de dixembre. Gran mercô in t'a a sitae (via Paleocapa).
Persunalitè lighè a Sann-a
- Gio Agostino Abate, Crunista
- Francesco Accornero, Piuniere da a indüstria
- Attilio Acquarone, Müsicista e cumpusitû
- Ambrogio Aonzo, Mêgu e filantrupu
- Valerio Baçigalô, purté zugou d'a Naçionâ de balon de l'Italia
- Antonio Baglietto, Patrióta
- Anton Giulio Barrili, Garibaldìn, scrîtû, puéta e giurnalista
- Tomaso Belloro, Storicu e eruditu
- Angelo Bevilacqua ("Gin"), Eróe d'a Resistença
- Isidoro Bonini, Inzegnê
- fra Giovanni Bono, Piuniere d'a stampa e agustiniàn
- Paolo Boselli, Prescidente do Conseggio de i Menestri, menistro.
- Antonio Botta, Biou Veggente da a Madónna de Misericórdia
- Francesco Bourninquez, Pionie da a industria
- Cesare Crugni, Scultô cappuscôa da Scultomaieutica
- Vittore Branca, letterô, filologo, accademico de i Lincei
- Libero Briganti, Eróe d'a Resistença
- Antonio Brilla, Scultô
- Paolo Gerolamo Brusco, Pittô
- Domenico Buscaglia, Pittô
- Cristoforo Colombo, Navegatô e Esploratô
- Giovanni Caboto, Navegatô e Esploratô
- Giano I di Campofregoso, doge de Zena
- Giano II di Campofregoso, Scignöo de Sann-a e doge de Zena
- Tumäsu di Campofregoso, Scignöo de Sann-a e ciù votte doge de Zena
- Canepa (f.lli), Piunieri da a industria da fruta candïa
- Carissimo & Crotti Inzegnei, inventoi do scistemma funivïaio de i carbon
- Gio Batta Cassinis, Zuista e ommo politico
- Giuseppe Cava, (Beppin da Ca') Poeta
- Gilbert Chabrol de Volvic, Prefetto dappeu da a Senna
- Gabriello Chiabrera, letterô
- Luigi Corsi, Senatô do Regno e scindaco
- Renata Cuneo, Scultrice
- Michele da Cuneo, o Michele da Cunio, Navegatô
- Del Carretto, Marcheixi de Sann-a e de Finà
- Francesco Della Rovere, Papa Sisto IV
- Giuliano Della Rovere, Papa Giulio II
- Bonifacio Del Vasto, Marcheise
- Emanuele Dellepiane, Industriâ da a acconsa
- Lazzaro De Maestri, Pittô
- Ansado De Mai, Ammiraggio
- Andria Antonio Doberti o De Oberti, Müxicista
- Carlo Donat Cattin, politico
- Daniele Fabiano, Pittô, architetto
- Fabio Fazio, conduttô da a televixon
- Mario Fazio, giornalista e studioso
- Pietro Formica, Biou
- Antonio Forzano, patrióta e Müsicista
- Giuseppe Frascheri, Pittô
- Giovanni Battista Frumento, Scultô
- Pietro Gara, Storico
- Tomaso Garassino e Vincenzo Garassino, Intarsiatoï
- Pippo Garibaldi, Politico, filantrupu soçialista, avvocou
- Pier Gerolamo Gentilricci, letterô, poeta, storico e filosofo
- Vincenzo Gioberti, Abate, deputô
- Pietro Giuria, patrióta, letterô, poeta
- Domenico Giuria, Numismatico
- Orazio Grassi, Sciensô gesuita antagonista de Galileo e artista
- Grondona, (f.lli), Piunieri da a indüstria edile
- Ernesto Guala, Scombattente
- Enrico Guercio, Marcheise e consigliere imperiâ
- Bartolomeo Guidobono, Pittô
- Incisa, famiggia patriçia
- Gio Policarpo Lamberti, Erudito, filantrupu e benefattô
- Gerolamo Lavagna, Miscionäio
- Virgilio Felice Levratto, Zugou çentrattaccu d'a Nasiunäle de Futbàll
- Lottero (fam.) Mercanti e navegatoï
- Martinengo (fam.) Patrioti e letterati
- Arturo Martini, Scultô
- Bernardo Mattiauda, Zuista e letterô
- Giuseppe Mazzini, patrióta, fu prexonê a Sann-a
- Migliardi & Vené, Piunieri da a indüstria meccanica
- Alfonso Maria Mistrangelo, cardinâ zà arcivescovo de Firense e letterô scolopio
- Agostino Monti, Cronista e storico
- Domenico Nano, scrïtô e poeta
- Rinaldo Negri, Piuniere da a indüstria elettrica
- Giuseppe Nervi, Zuista e letterô
- Filippo Noberaso, Storico
- Beato Ottaviano, religioso
- Pietro Paleocapa, Inzegnê e menistro
- Leon Pancaldo, Navegatô
- Christian Panucci, zugou de balon
- Sandro Pertini, VII Prescidente da Repubbrica
- Giuseppe Pizzardo, cardinâ
- Vittorio Poggi e Poggio Poggi, Storici e letterati
- Leopoldo Ponzone, letterô
- Paolo Pozzobonello, Astronomo, discepolo de Galileo Galilei
- Luigi Sambolino, Piuniere da a indüstria tipografica
- Giovanni Agostino Ratti, e Carlo Giuseppe Ratti, Pittoï
- Pippo Rebagliati, patrióta, scindacalista, scombattente
- Urbano Rella, Capitan de Galea, eróe da a battaggia de Lepanto
- Riario, famiggia patriçia dappeu ramificâ a Pesaro
- Gio Stefano Robatto, Pittô
- Mario Rossello, Pittô
- Giancarlo Ruffino, Senatô
- Carlo Rosselli e Nello Rosselli, Politici do Regno e scrïtoï
- Sacco, Famiggia de magistrati e mercanti
- Ambrogio Salineri e Giulio Salineri, Archeologi e letterati
- San Nazario, predicò e se ritirò a Sann-a
- Sansoni, casatta patriçia
- Santa Maria Giuseppa Rossello, Fondatrice da a Congregaçione de e moneghe de Nostra Scignòa da a Mesericordia
- Giuseppe Saredo, Zuista e Senatô
- Guglielmo savonese, Magistrato Capitan do Popolo
- Camillo Sbarbaro, Poeta
- Pietro Sbarbaro, Öotô, giornalista, polemista
- Pietro Scotti, Economista e Senatô do Regno
- Ignazio Scotto, Intarsiatô
- Giovanni Servettaz, Inzegnê, Piuniere da a indüstria metallurgica
- Silvestre & Allemand, Piunieri da fruta candïa
- Benedetto Maria Solari, Teologo
- Sormano, Fam. de architetti e scultoï
- Cesare Tallone, Pittô
- Giuseppe Tardy e Stefano Benech, Piunieri da a indüstria metallurgica Tardy & Benech
- Massimo Tammaro, capo formaçion de e Frecce Azzurre
- Tomaso Torteroli, Storico
- Lorenzo Traversagni, Umanista, scrïtô
- Filippo Turati, letterô soçialista e deputô
- Franco Varaldo, Senatô
- Vegerio, famiggia patriçia
- Giovanni Vincenzo Verzellino, Cronista e storico
- Giuseppe Viglienzoni e Angelo Viglienzoni, Industriaï do veddro
- Angelo Visca, Anatomista
- Benedetto Walter, Petroliè
- Francesco Zunini, Mêgu, patrióta, filantrupu e politico
- Franco Zunino, politico
Religiùn
Sann-a a l'è a sede vescuvile d'a Diocesi de Sann-a/Nöi. U Santuariu de Sann-a u rivéste da seculi in-a impurtansa particuläre, cun i pelegrinaggi d'ogni pärte de l'Itallia. A Madónna de Sann-a a l'è staeta incurunä da Pio VII - prexuné de Napuleun Buonaparte a Sann-a - int'o 1815. Sann-a a l'è stæta cun Pio VII sede ufficiäle dö Papätu, cumme Rumma e Avignùn , scibén pe' in periudu sci cürtu.
Ecònumia
Ö pòrto de Sann-a ö l'è estremamente impurtante int'e l'ecunumìa dö cappulögu. Difæti, pe' impurtansa, traffegö de mercansìe e cumme aprôdu de crûxæë, l'è ö segundö dä Liguria doppu Zena. Tütto ö cumprensóiu purtuäle, trâvaggiandu in sinergia, ö ófre impurtanti sbucchi au mä pë e indüstrie do Hinterland piemuntèise e lumbärdu. Sann-a a l'è inn-a çittæe attiviscima int'o settöre crûxeristigo, cun a sö modèrna ed efiçiente staçiùn marittima de reçente costruìa, in Project Financing co a cömpagnia de navegasiùn Costa, dunde fan atualménte scâ diverse ätre cumpagnìe. A Staçiùn Marittima a l'è stæta prugettà da l'architettö catalàn Ricardo Bofill. A strûtüa a riseìve tütti i anni çirca 800.000 türisti. A quésti se dêvan zunze i passeggeri (quaexi 2.000.000 int'a sûla aestae - annä 2006) ch'i se imbärcan da ö Terminäle Traghètti de Pórtiu Vuè.
Int'i anni settanta, primma da grande crisi industriäle da chimica e de l'açò, Sann-a a l'è rivä a êse a 7a çittae d'Italia pe' redditö pro-capite. Rilevante ö l'è ascì u setture tersiàriu e ö turìximu cun destìn lucäle.
Sport
Futbòll (Balùn / Ballon)
A ciü seguìa squaddra locäle a l'è quélla du Sann-a (Savona Calcio). Intra i ciü grandi campiuìn Savuneixi i van ricurdae Valerio Bacigalupo (naçionäle) e Felice Levratto (vegnüu famöso pe a putensa dö sö tìu, che suvénte ö sgarbäva e rèi (ch'i nu l'éan ancùn de nylon). Ö sport de Sann-a ö vanta inn-a Coppa Italia cun ö Vuè (1922). Ö Sann-a ö l'è rivò, primma dö Girun Ünico, aö quärto pósto in Serie A. Ai giörni nóstri ö Sann-a ö zöga inta Primma Divixion.
Ballaneuo
Sann-a a vanta inn-a squaddra de balla-nöu (Ballaneuo) da anni int'a serie A1: a Rari Nantes Savona. Int'a sö stóia a l'a vintö: 3 Scudetti (1991 - 1992 - 2005); 2 Cöppe LEN (2005 - 2011, l'equivalente d'a "Cöppa UEFA" du futbàll); 3 Cöppe Italia (1990 - 1991 - 1993).
Ciclismu
U 6 zügnu 1991 a 11a tappa du Gìu d'Italia 1991 a l'è rivà a Sann-a cun a vitòia de Max Sciandri.
Eddy Merckx u l'è legó aä Ligüria pe' l'avégniméntu foscia ciü misteriusu da sö carriéra: int'o 1969, cun indóssu a maggia rösa du Gìu d'Itallia, u l'è trûvó puxitivu a l'antidóping doppu a tappa de Sann-a e u vêgne squalificó. U abandunn-a a gära cianzendu sensa riêscì a dä spiegaçiuìn. I culpevulisti i trövan a spiegaçiùn de inn-a superiuritè cuscì fórte insce i ätri. I inucentisti i sustégnan l'idéa du cumplóttu anche perchè i curridùi, in te stu periòdu dä stóia du ciclismu, i accettävan ancùn buttiggétte da beive da u pübblicu, ch'i purèivan dunque cuntêgne quarsciasci cóssa.
Comunicaçiuìn
Amministrasiùn
Scindico: Federico Berruti (Centro-Sinistra) da-o 30/05/2006
Çentralìn do comùn: 019 83101
Email do comùn: informa@comune.savona.it
Cuiuxitæ
- Sann-a a l'è cunusciüa e a l'è famûsa anche cumme çitae du chinottu, cun inna speciale variêtae lucäle. A-a fin du XIX seculu a l'ea u magiùre çentru d'espurtasiùn mundiàle pe stu tipu de agrümme.
- In t'o Trexento Sann-a a l'a avüu in mumento ch'a l'aeiva inn-a populasiùn stimä a ~ u 150% de quella de Rumma.
Onoreficènçe
A Çittæ de Sann-a a l'è stæta decorâ cun a Medaggia d'Oö aö Valöre Militâ , ö 19 settembre 1974, cun a seguènte mutivaçoin:
(8 settembre 1943 - arvî 1945)
Galleria fotugrafica
A cà de Dumenicu Culumbu, puè de Cristofuru
Sann-a da a Madonna dö Mönte
Nòtte
- ↑ Dæto Istat - Popolazione residente al 30 zùgno 2019.
- ↑ Clascificaçion sismica (XLS), in sce protezionecivile.gov.it.
- ↑ Legge 26 agosto 1993, n. 412, alegòu A, Tabélla di graddi/giórno di Comùn pe Region e Provinsa (PDF), in sce efficienzaenergetica.acs.enea.it, 1 màrso 2011, p. 151. URL consultòu o 25 arvî 2012.
- ↑ Statìstiche I.Stat - ISTAT; URL consultòu o 28-12-2012.
Vuxi currelæ
Ätri prugètti
- Wikimedia Commons a contêgne di inmàgine ò di âtri files in sce Sann-a